Plameň spojil Dúbravčanov
Posolstvo Betlehemského svetla spája každoročne všetkých ľudí dobrej vôle a je neodmysliteľnou súčasťou pokoja vianočných sviatkov. Už tradične ho po celom svete roznášajú skauti.  Dúbravskí skauti 11. zboru Biele delfíny ho slávnostne odovzdali na Vianočnej jazde mestskými časťami.
Rodí sa cyklospojenie do Lamača
Cyklomost Lamač – Dúbravka. Projekt, o ktorom sa hovorí už dlho. Zdanlivo bez výsledkov, posunov. Hýbe sa však, vyvíja. Mestským častiam Dúbravka a Lamač sa podarilo uzavrieť dohody s majiteľmi pozemkov, po územnom rozhodnutí smeruje projekt do stavebného povolenia. A práve to boli podmienky Bratislavského samosprávneho kraja, aby projekt podporili.
Nad hlavou stožiare vysokého napätia, pod nohami bahno, odpadky. V hlave úvahy, myšlienky. Akoby sme ani neboli v hlavnom meste, niekoľko minút chôdze od školy, ihriska, panelákov. Pred nami nehostinná zanedbaná pustatina. Zmeniť to má projekt cykloprepojenia.
Cyklolávka Lamač - Dúbravka - Devínska Nová Ves - premostenie ponad železnicu patrí do Akčného plánu Bratislavského samosprávneho kraja. Župa má projekt financovať, peniaze má vyčlenené v rozpočte, predpokladá náklady 600-tisíc eur. Samosprávny kraj projekt podmieňuje spracovaním dokumentácie pre stavebné povolenie a vysporiadaním pozemkov.
„Projekt je jednou z priorít Programového vyhlásenia BSK spolufinancovaný zo zdrojov BSK,“ píše sa v akčnom pláne BSK Odboru dopravy. „Cieľom projektu je prepojenie dvoch mestských častí, Dúbravky a Lamača, prostredníctvom cyklolávky ponad železnicu, aby vzniklo bezpečné prepojenie medzi Malými Karpatmi a Cyklomostom slobody, pričom tento projekt predstavuje prvú etapu realizácie spomenutého prepojenia.“
Pre peších a cyklistov medzi Dúbravkou – Lamačom - Devínskou Novou Vsou v podstate neexistuje prepojenie a pritom sme susedia. Snáď si onedlho podáme z bicyklov ruky...
(lum)
Cyklomost Dúbravka – Lamač má územné rozhodnutie
Nasadnúť na bicykel a bezpečne prejsť do Lamača, Malých Karpát či do Devínskej Novej Vsi. Napojiť sa na Cyklomost Slobody a pokračovať až do Rakúska. Sen, predstava, plán, ku ktorému je opäť bližšie.  Rodí sa prepojenie Bory – Dúbravka – Lamač pre peších a cyklistov. Cyklisti by mali do Lamača prejsť lávkou ponad železnicu.
Dnes miesto, ktorému sa radšej vyhnite. Zarastená „cesta“ za ubytovňou Fortuna, ktorá sa stráca, „končí“ v odpadkoch,  „mori fliaš“...  Úvahy, plány, predstavy, akoby zmenila túto krajinu, tento priestor.  Cyklolávka  ponad železnicu do Lamača.
Hovorí sa o nej už dlho. Pred viac než dvomi rokmi predstavila mestská časť Bratislava-Dúbravka plány, vizualizácie, mohlo by sa zdať, že projekt zamrzol, nehýbe sa.
Opak je pravdou. Projekt postupuje, nebrzdia ho už ani súkromné pozemky. Mestským častiam Dúbravka a Lamač sa podarilo s majiteľmi pozemkov dosiahnuť dohodu.

Dúbravka-Lamač
„Začiatkom minulého volebného obdobia sme rokovali so zástupcami Lamača a Devínskej Novej Vsi o možnosti zosieťovania cyklotrás v štvrtom bratislavskom obvode,“ hovorí Ľuboš Krajčír, vicestarosta Dúbravky. „Spolu s poslancom Tomášom Husárom a s vtedajším poslancom, dnes už starostom mestskej časti Lamač, Lukášom Baňackým, sme prišli k myšlienke vybudovania cyklomosta, ktorý bude viesť ponad železničnú trať a popod diaľnicu. Po jeho vybudovaní sa ľudia bezpečne a bez nakladania bicyklov do áut dostanú do Malých Karpát alebo do Rakúska, čím nadviažeme na už vybudované cyklotrasy.“

Mestské časti sa pustili do vypracovávania projektu od úplného začiatku. Na jeho projektovanie bolo potrebné získať záväzné stanoviská Národnej diaľničnej spoločnosti ako aj Železníc Slovenskej republiky, osloviť a následne rokovať s vlastníkmi pozemkov.
Bola to dlhá cesta, mnohé rokovania, no s úspešným koncom.

Po územnom rozhodnutí
stavebné povolenie
„Tento kus štvorročnej cesty máme už za sebou, aktuálne čakáme na územné rozhodnutie, po ktorom pôjde projekt Cyklomosta do stavebného konania. Kooperujeme s cyklokoordinátorom BSK Ladislav Findlom. Bratislavský samosprávny kraj má financie na výstavbu cyklolávky vyčlenené v rozpočte,“ dodáva vice-
starosta.
Cyklolávku považuje Krajčír za kľúčovú v oblasti alternatívnej dopravy a prepojenia Dúbravky s okolitými mestskými časťami. Bicykel sa môže podľa neho stať aj alternatívnou formou dopravy do zamestnania, napríklad do Volkswagenu. Dodáva, že ak by sa v budúcnosti podarilo zrealizovať myšlienku združenej zastávky TIOP - terminálu integrovanej osobnej dopravy, možným spôsobom dopravy k nej by mohla byť práve cyklodoprava.

Druhá etapa
„Napojenie cyklolávky na cyklotrasy pri Boroch je druhou etapou tohto projektu, ktorému sa tiež venujeme, verím, že sa nám v najbližších rokoch podarí cyklotrasy úspešne dokončiť,“ dodáva Tomáš Husár, jeden z iniciátorov myšlienky cykloprepojenia Dúbravky. Dodáva, že každý, kto v Dúbravke nasadol na bicykel, si určite všimol chýbajúce prepojenie na okolité mestské časti.
„Cyklodoprava je veľmi lacný a oproti autám ekologický spôsob dopravy. Skúsenosti, napríklad zo Škandinávie, ale aj množstvo výskumov ukazujú, že ľudia, ktorí vymenili auto za bicykel alebo aj peší pohyb, sú zdravší a šťastnejší. Ako príklad môžem uviesť Kodaň, Malmö alebo Helsinki, ktoré oproti Bratislave pôsobia priestrannejšie a čistejšie. Za problém považujem aj to, že autá sú v Bratislave kladené na akýsi „piedestál“ a okrem ciest zaberajú aj chodníky či zeleň,“ hovorí Husár.
Popularita cyklodopravy podľa neho závisí od dvoch predpokladov - mentality obyvateľov a podmienok pre cyklistov. Oceňuje, že Bratislava spustila bikesharing, čiže systém zdieľania bicyklov, hovorí však, že to nestačí. Nutné je budovať bezpečné cyklotrasy, ktoré motivujú ľudí presadnúť na bicykel a až následne spustiť požičiavanie bicyklov.

Do ulice Podháj
Ako bude vyzerať nový cyklomost, na ktorý sa Dúbravčan dostane pešo, sme sa opýtali autora architektonického návrhu  cyklolávky, známeho architekta Cyklomostu slobody ponad Moravu v Devínskej Novej Vsi Milana Beláčka. Aktuálne pomáha skrášliť Dúbravku na Oddelení územného rozvoja a životného prostredia.
Cyklolávka a prepojenie Lamača a Dúbravky by malo stáť na miestach, kde sa pred rokmi plánovalo cestné spojenie týchto mestských častí, nakoniec však k nemu neprišlo. Pod diaľnicou sa však počítalo s možnosťou tejto cesty. Cyklisti a chodci by mali po lávke prejsť ponad železnicu do lamačskej ulice Podháj.
„Táto komunikácia mala potom pokračovať ponad železnicu,“ približuje Beláček. Teraz by tadiaľto mala viesť cyklotrasa, musí však rešpektovať v budúcnosti možné cestné spojenie do Lamača.  „Využijeme tento priestor popod diaľnicu.“
Projektovú dokumentáciu stavby má Miestny úrad Bratislava-Dúbravka spracovanú už dva roky, cyklotrasa sa niekoľkokrát posúvala, aby sa dospelo k dohode pri využití územia, ušetrila sa zeleň či dosiahlo optimálne križovanie inžinierskych sieti a diaľnice D2.
Efektívny aj estetický zároveň
Návrh cyklomosta musí byť podľa architekta Beláčka efektívny a estetický, na začiatku sa alternatívne vyhodnocovali štyri alternatívne konštrukčné systémy.
Ďalšou požiadavkou bolo, aby bol návrh moderný, inovatívny s pridanou hodnotou na úrovni súčasných vedeckých a estetických požiadaviek, aby jeho moderný dizajn prezentoval rozvojový potenciál Dúbravky, Lamača, Bratislavy, Bratislavského samosprávneho kraja a Železníc Slovenskej republiky v rámci Európskej únie.
Nový cyklomost je navrhnutý ako obojsmerný pruh pre peších a pruh pre cyklistov, má mať dĺžku šesťdesiat metrov a šírku štyri metre.  Lávka by mala uniesť aj jedno vozidlo v prípade potreby – sanitku alebo hasičov.  
Podstatné sú podľa architekta aj zábradlia, ktoré musia nad železnicou chrániť aj pred úrazom elektrickým prúdom.  
„Rozpracovaná je téma výstuh, ktoré boli na poslednej realizácií neviditeľné na priestorovú konštrukciu, ktorá harmonicky nadviaže na nosný, konštrukčný systém mosta,“ dodáva Beláček. „Osvetlenie dotvorí estetický zážitok z cyklolávky.“
Dôležitý je aj prístup k cyklomostu. Upraví sa prístup, zeleň, pridanou hodnotou by mal byť bufet či požičovňa bicyklov.
Štyri roky v súvislosti s cyklolávkou Dúbravka – Lamač sa niesli v znamení práce. Práce možno nie tak viditeľnej, no nepochybne potrebnej, nevyhnutnej.
Po vysporiadaní pozemkov a vydaní územného rozhodnutia, čaká projekt ešte stavebné konanie a veľa veľa ďalšej práce. Architekt Beláček odhaduje, že novou cyklolávkou by sme mohli prejsť tak o dva roky...
(zm, lum)
Poslanci a starosta skladali sľub
Slávnostná časť, sľuby, príhovory a aj pracovné rokovanie, prvé hlasovania. V utorok 4. decembra prebehlo ustanovujúce zastupiteľstvo Dúbravky, schválilo komisie aj miestnu radu. Na úvod tóny hymny, ľudia povstali.  Pre niektorých premiéra, pre niektorých pokračovanie. Slávnostné sľuby starostu, nových aj staronových poslancov, aj návšteva nového primátora Matúša Valla.  
Po novembrových komunálnych voľbách prebehlo v Dúbravke ustanovujúce zastupiteľstvo.  Ako starosta pokračuje Martin Zaťovič, ktorého podporilo 11 007 Dúbravčanov, získal 90,79 percent hlasov.  
Čisto mužské zastupiteľstvo skončilo, medzi poslancami sú tri ženy.  Z 25 poslancov dostalo najviac hlasov 23 poslancov z tímu starostu Martina Zaťoviča s podporou koalície Zmena zdola, DÚ, NOVA, OKS, SME RODINA - Boris Kollár, KDH, OBYČAJNÍ ĽUDIA a nezávislé osobnosti (OĽANO), SaS, súčasťou zastupiteľstva budú aj  dvaja poslanci s podporou strán SPOLU a Progresívne Slovensko.       

Komisie a rady
Tak trochu Dúbravčan je aj nový primátor Matúš Vallo, postupne navštevoval ustanovujúce zastupiteľstvá jednotlivých mestských častí. 
„Do 5. triedy som býval na Považanovej ulici a stále tu mám babku. Viem, aké má Dúbravka problémy,“ povedal na úvod, hovoril aj o spolupráci. „Aby sme sa o štyri roky vedeli pozrieť Dúbravčanom priamo do očí.“
Rovnaký cieľ si dalo aj vedenie mestskej časti a poslanci. Ako zástupca starostu pokračuje Ľuboš Krajčír. Miestni poslanci schválili aj miestnu radu. Má sedem členov -  Mária Belicová, Marián Takács, Tomáš Husár, Pavel Vladovič, Maroš Repík, Ľuboš Krajčír a Libor Gulla. 
Miestna rada môže mať v Dúbravke najviac osem členov vrátane zástupcu starostu. V jej zložení sa  prihliada na zastúpenie politických strán, politických hnutí a nezávislých poslancov v miestnom zastupiteľstve. 
Poslanci tiež odobrili zriadenie 10 komisií a jej predsedov.  Počet komisií a ich zameranie ostávajú rovnaké, schválili tiež rady v základných a materských školách a plat starostu mestskej časti.

Reštaurácia v dome kultúry
Zastupiteľstvo sa zaoberalo aj podmienkami obchodno-verejnej súťaže na nebytové priestory v Dome kultúry Dúbravka. Ide o reštauráciu na prízemí, ktorej skončil nájom a priestory ostali prázdne. Podmienky dúbravskí poslanci už raz schvaľovali v septembri.
„Do súťaže sa nikto neprihlásil, znížili sme preto cenu nájmu o 30  percent,“ vysvetlil Ľuboslav Kašuba, vedúci oddelenia majetkoprávneho a legislatívneho.
Miestni poslanci preto schválili nové podmienky pre vyhlásenie obchodnej verejnej súťaže na nájom nebytových priestorov vo vestibule kultúrneho domu. Ide o priestory vo výmere 202,3 m² vo vlastníctve mestskej časti, pričom minimálna cena nájmu je vo výške 84 eur za m². 
Nájomná zmluva má byť uzavretá na dobu neurčitú, pričom nový nájomca je povinný strpieť obmedzenia užívania prevádzky, vrátane jej prípadného dočasného uzatvorenia, počas rekonštrukcie Domu kultúry Dúbravka. Mestská časť chce, aby v objekte pokračovala reštaurácia.
Lucia Marcinátová
Foto: Ľubo Navrátil
Komisie miestneho zastupiteľstva
1. Komisia sociálno-zdravotná a bytová – predseda Matej Nagy
2. Komisia školstva a mládeže – predseda Marián Podrazil
3. Komisia kultúry – predseda Maroš Repík
4. Komisia športu – predseda Branko Semančík
5. Komisia životného prostredia, bezpečnosti a poriadku – predseda Tomáš Husár 
6. Komisia ekonomická – predseda Igor Mravec
7. Komisia územného rozvoja, výstavby, dopravy a podnikateľských aktivít – predseda Dušan Mikuláš
8. Komisia legislatívno-právna, mandátová a hospodárenia s majetkom – predseda Pavel Vladovič
9. Komisia mediálna – predseda Juraj Štekláč
10. Komisia na ochranu verejného záujmu pri výkone funkcií verejných činiteľov - predseda Dávid Béreš
Samosprávy čistia viac, zima bude drahšia
Prvé povolebné stretnutie nových starostov a primátora Matúša Valla bolo o zime. Starostovia riešili na mimoriadnom zasadnutí Regionálneho združenia bratislavských mestských časti otázku zimnej údržby. Na úrade v Karlovej Vsi hovorili o starostlivosti o cesty a chodníky. Novelizoval sa totiž tzv. cestný zákon a mestským častiam pribudli povinnosti, nedoriešené je však financovanie.
Na území Bratislavy a mestských častí je viac než 300 kilometrov chodníkov, o ktoré sa treba starať, znelo na spoločnom stretnutí starostov a primátora Matúša Valla o zimnej údržbe.
Zvýšená starostlivosť o  chodníky prišla s novelizáciou cestného zákona. Podľa neho sa o chodníky pred domami a bytovkami  nemusia starať ich majitelia, ale starostlivosť prechádza na mesto a mestské časti. 
 Na spoločnom stretnutí starostovia hodnotili, že štát dal samosprávam ďalšie povinnosti, neriešil však ich financovanie.

Novelizácia zákona
„Zo strany mesta aj mestských častí je záujem túto situáciu riešiť. Výsledkom bude snaha, aby nový pán primátor apeloval na vládu. Tá by mala zvážiť platnosť tohto zákona. Vnímame ho za veľmi komplikovaný nielen z hľadiska financovania zimnej údržby, ale aj jej personálneho a technického zabezpečenia,“ povedal predseda Regionálneho združenia mestských častí hlavného mesta Jozef Krúpa.
Starý takzvaný cestný zákon ukladal povinnosť odhŕňania snehu pred domami bytovým správcom a spoločenstvám, po novom pripadá táto úloha obci.
Začali sa preto hromadiť otázky nielen starostov mestských častí, ale aj obyvateľov, čo bude, kto bude chodníky pri domoch v Dúbravke odhŕňať.  Odpoveď sme hľadali u prednostu miestneho úradu Rastislava Bagara.

Ekologický posyp
Dúbravka má približne 48-tisíc metrov štvorcových chodníkov. O zimnú údržbu v mestskej časti sa stará vysúťažená spoločnosť FK CRA. Zabezpečuje vyčistenie všetkých komunikácií III. a IV. triedy, ktoré sú v jej správe a priľahlých chodníkov v zmysle platnej legislatívy.  
Treba však upozorniť na zákon o vlastníctve bytových a nebytových priestorov. Podľa neho sa o stavby, napríklad schody alebo prístupový chodník, ktoré slúžia výlučne tomu ktorému domu aj keď nie sú stavebnou súčasťou tohto domu, nestará mestská časť, čiže ani tu nevykonáva zimnú údržbu.
Už druhý rok posýpa mestská časť ekologicky.  Využíva  ekologický posyp na báze zeolitu. Zeolit je nerast, ktorý sa drví a jeho výhodou je, že raz posypané miesta netreba v prípade mrazov opätovne posýpať. Pri posypovej soli, ktorá sa cez deň pri oteplení rozpustí, je nutné posyp opakovať.
Novelizáciou tzv. cestného zákona narástli mestským častiam povinnosti, čistí viac chodníkov a ciest, zimná údržba tak bude drahšia. Náklady sa zatiaľ dajú len odhadovať, isté však je, že mestské časti budú musieť financie hľadať.   
Ak sa nevyrieši financovanie na úrovni rokovania s vládou, mestská časť bude musieť peniaze vziať z iných oblastí – zo školstva, starostlivosti o zeleň či služieb pre občanov...
Lucia Marcinátová
• V prípade problémov so zimnou údržbou v mestskej časti Bratislava-Dúbravka volajte v pracovných dňoch v čase od 8:00 do 16:00 na telefónne číslo: 0904 164 444. 
• Mimo pracovné dni a hodiny volajte nonstop na telefónne číslo: 
02/644 62 802.
• Magistrát hlavného mesta Slovenskej republiky Bratislavy zabezpečuje zimnú údržbu na komunikáciách v jeho správe. Ide o komunikácie, po ktorých sú trasované linky MHD. 
•  V prípade problémov so zimnou údržbou na príslušných komunikáciách a zástavkách MHD volajte nonstop na telefónne číslo: 0902 985 887.
Aby naše noviny prišli až k vám
Na stole odkaz, že na Koprivnickú nechodia noviny, podnety sú aj z Nejedlého, novostavieb okolo Martina Granca či uličiek starej Dúbravky. Všetky pripomienky odovzdávame distribučnej firme.  Pre zlepšenie a doručenie novín k čo najviac Dúbravčanom domov sme sa začiatkom decembra stretli aj s Matejom Zittom, zástupcom spoločnosti Marketing post, ktorá v Dúbravke roznáša noviny. Cieľom bolo zrýchliť roznos, hovoriť o problémoch, nájsť riešenia.
Dúbravské noviny sa tlačia v náklade 18-tisíc kusov, písané sú pre obyvateľov, aby informovali o podujatiach, dianí v mestskej časti, no prinášali aj zaujímavé čítanie.  Dostať ich však do schránok, k čitateľom, nie je také jednoduché. Domy sa zamykajú, viaceré schránky sú nedostupné.
Prebehli niekoľké súťaže na distribučnú firmu, vyskúšali sme veľké firmy, poštu. Najlepšie zatiaľ funguje spolupráca s firmou Marketing post, doručovatelia majú snahu o zlepšenie a zrýchlenie roznosu.
Dúbravské noviny pre problémy s distribúciou a pre tých, ktorí uprednostňujú čítanie z obrazovky, umiestňuje noviny vo formáte pdf na webe miestneho úradu www.dubravka.sk, v papierovej podobe v Dome kultúry Dúbravka, k dispozícii sú aj v budovách miestneho úradu na Žatevnej ulici a Pri kríži, v Rodinnom centre Macko na Sekurisovej, snažíme sa ich tiež doručiť k seniorom do zariadení.
Možnosťou je rozšíriť miesta, kde sú noviny k dispozícii, prípadne vylepšiť ich podobu a dostupnosť online. Ak máte nápady, návrhy na zlepšenie doručovania, sprístupnenia, budeme radi, ak nám o nich napíšete - tlacove@dubravka.sk
S Matejom Zittom sme hovorili o možných riešeniach. 
Asi najväčším trápením doručovateľov sú zamknuté vchody, brány. Hoci sa snažia doručiť noviny až k vám, čitateľom, ľudia často neotvoria, schránky nie sú dostupné.  Pomocou by bolo vychádzať našim doručovateľom v ústrety, umožniť im roznos, spolupracovať.
Dúbravčania, ďakujeme za spoluprácu, podnety a želáme príjemné dúbravské čítanie.
Lucia Marcinátová
Starostovská kvapka krvi má pokračovanie aj v škôlke
Deti z MŠ Galbavého si vedomosti zo zdravovedy upevnili aj v praxi, navštívili Národnú transfúznu službu SR.
Škôlkari v Materskej škole na Galbavého ulici mali výnimočný deň. Deti si totiž po načerpaní vedomostí k celomesačnej téme „ľudské telo“ vyšli rozšíriť svoje znalosti spolu s pani učiteľkami do Národnej transfúznej služby SR na Kramároch.  Mali tak možnosť vidieť na vlastné oči prácu ľudí na transfúznej stanici.
 Od prvého vstupu a vybavenia formalít cez vyšetrenie samotného darcu, odber a rozbor krvi až po priebeh samotného darcovstva. Silno držali palčeky pani učiteľke Janke, aby odber zvládla a úpenlivo čakali na slová pani primárky, či má krvičku zdravú a môže ju darovať, pomôcť.
Dozvedeli sa, ako sa jej krvná skupina volá, pozorovali zariadenia na vyhodnotenie krvi, zarecitovali báseň o ľudskom tele, odovzdali darček zamestnancom vo forme kolektívnej práce.
Občerstvili sa čajíkom a keksíkom, poďakovali sa za milý balíček od usmiatych a trpezlivých zamestnancov pod vedením pani primárky Kovaľovej.
Veľavravná bola odpoveď malej škôlkarky Simonky na otázku pani primárky, či deti vedia, prečo vlastne prišli. „Prišli sme zachrániť život.“
Pri tejto vete je nám jasné, že návšteva mala význam.        
(jr)
Anjelská pomoc od Dúbravčanov
Tretí ročník a zatiaľ rekordný. Viac než 900 eur sa podarilo vyzbierať na predvianočnej kapustnici. Takzvanú Anjelskú kapustnicu, čiže dobročinné podujatie, organizuje mestská časť Bratislava Dúbravka s v spolupráci s dúbravským Daniels pubom na Lysákovej ulici, ktorý kapustnicu navaril. Dúbravčania si ju mohli kúpiť za dobrovoľnú sumu, pričom všetky vyzbierané peniaze putovali dvom rodinám v neľahkej životnej situácii.  Cieľom podujatia je pomôcť, pristaviť sa a aj stretnúť s priateľmi, so susedmi, Dúbravčanmi. Ďakujeme za každý príspevok a dary.      
(lum)
Dúbravčania zbierali pre útulok
Už piaty rok pokračovala v Dúbravke zbierka pre zvierací útulok Slobody zvierat na Poliankach. Organizovala ju mestská časť v spolupráci s Občianskym združením Dúbravčan.
Dúbravčania prispeli najmä dekami, kobercami, vecami potrebnými na zateplenie búd, potravinami – ryžou, granulami, cestovinami a hračkami pre zvieracích kamarátov. Zbierku odovzdal pred sviatkami starosta Martin Zaťovič spolu s miestnymi poslancami. Milým prekvapením boli dary od žiackeho parlamentu pri ZŠ Pri kríži, veci od žiakov ZŠ Nejedlého a vyradené deky z Materskej škola Švantnerova. Za príspevky a dary všetkým ďakujeme.                          
(lum)
Jedna hračka vie potešiť aj dvakrát
Mestská časť pokračovala aj tento rok v predvianočnej zbierke hračiek. Jej cieľom bolo potešiť pred Vianocami deti zo sociálne slabších rodín.
Spoznávate hračky, z ktorých vaše dieťa „vyrástlo“ a vidíte, ako vedia potešiť. Môžu slúžiť, majú zmysel.
Podobne, ako malo zmysel celé podujatie a zbierka hračiek pre deti zo sociálne slabších rodín. Prebiehala asi mesiac pre Vianocami, Dúbravčania prispeli štedro.
Stavebnice, bábiky, plyšáky, autá. Priestory Oddelenia sociálnych vecí a zdravotníctva miestneho úradu sa naplnili hračkami. Naplnili príbehom...
Príbeh pokračuje. Hračky zo zbierky vytvorili balíčky pre asi šesťdesiat detí a tešia naďalej.  
Mikuláš ich rozdal na podujatí v Kultúrnom centre Fontána. 
Na úvod prišli za deťmi deti, pripravili si pre ne program. Základná škola Beňovského sa predviedla divadlom s biblickými vianočnými motívmi.
Po nich sa zvoncom ohlásil Mikuláš. Postaral o to, aby rozdelil vyzbierané hračky a najmä  o to, aby každé dieťa malo predvianočný čas veselší, bohatší. Deti zo sociálne slabších rodín, ktoré úrad eviduje, odchádzali nielen s plnými rukami, ale aj s úsmevom...
(lum)
Miestny odbor hodnotil, besedy, vystúpenia, spoluprácu
Začiatkom decembra sa stretli členovia Miestneho odboru Matice slovenskej, aby bilancovali. Zhromaždenie pod vedením nového predsedu Františka Švábu prebehlo v Kultúrnom centre Fontána na Ožvoldíkovej.
Sála KC Fontána slávnostne, už vianočne, vyzdobená, hostia za stolmi a aj kultúrny program. Na výročnú schôdzu Miestneho odboru Matice slovenskej prijali pozvanie starosta Martin Zaťovič so svojím zástupcom Ľubošom Krajčírom. S programom prišiel folklórny súbor Nádej z Čárova, Kuklova a Smolinského.
Predseda miestnej matice František Švába zhodnotil uplynulé obdobie. Pripomenul 300. výročie narodenia A. F. Kollára, besedu so spisovateľom Jozefom Banášom, prednášku o vzniku ČSR a Deklaráciu slovenského národa prednesenú Doc. PhDr. Ivanom Mrvom.  Vyzdvihol aj  spoluprácu so základnými školami, podujatie venované spisovateľke Kriste Bendovej či poznávaciu exkurziu pre žiakov z menej podnetného prostredia do Oponíc. Medzi hodnotenie nevynechali ani vystupovanie miestneho matičného súboru, dokopy vystupoval až osemnásťkrát v Dúbravke aj v Trnave.
Po prijatých uzneseniach predseda poďakoval a poprial všetkým šťastné a veselé vianočné  sviatky.
Kveta Slyšková
Spoločné predvianočné stretnutie seniorov
Jednotlivé denné centrá seniorov si blížiace sa vianočné sviatky pripomenuli počas decembra na svojich vianočných posedeniach. Jedno podujatie však spojilo všetkých a pripomenulo odkaz Vianoc – spoločne strávené chvíle, stretnutia. Mestská časť Bratislava-Dúbravka zorganizovala Vianoce pre dúbravských seniorov.
Seniori sa stretli v Dome kultúry Dúbravka. Pripravený bol program. Farebná a živá Klnka a spevák Dušan Grúň. 
Kultúrny dom sa naplnil nielen hudbou, ale aj rozhovormi, dávkou energie, pohody, úsmevov...   
Súčasťou podujatia bola aj úcta, ďakovanie. Oceňovala Miestna organizácia Jednoty dôchodcov na Slovensku Bratislava IV – Dúbravka vyznamenaním tretieho stupňa. Jej predseda Ján Molnár poďakoval na pódiu za podporu a aktivity viacerým dúbravským seniorom.
Ocenenie si odniesla Rozália Sviteková za trpezlivé desaťročné vedenie Denného centra 3 na Bazov-
ského ulici, vo svojej funkcii vlani skonila, denné centrum má však pokračovať. Za aktivity, organizovanie výletov a podujatí Denného centra 3 získala ocenenie aj Helena Horvá-
thová. Aktívny senior František Brunovský sa tešil vyznamenaniu za podporu, propagáciu športu a reprezentovanie, zároveň a Štefan Hamerlík za vedenie súboru Dúbravanka a jeho vystúpenia a aktivity.                                       
(lum)
V novom roku viac športovať, vzniká multifunkčné ihrisko
V Parku Pekníkova pribudol šliapací kolotoč, pokračujú práce na novom športovisku. Má mať osvetlenie aj divácku tribúnu.
Už v zime treba myslieť na jar, leto, s takým cieľom pokračuje aj v tomto období mestská časť Bratislava -Dúbravka s obnovou a dopĺňaním detských ihrísk. 
Počas decembra dokončila osádzanie chýbajúcich plachiet na pieskoviská v materských školách.  Zmenou a dopĺňaním hracích prv-
kov prechádza aj najvyužívanejšie detské ihrisko v Parku Pekníkova, opravuje sa tu lanovka, pripravujú rozprašovače s vodou na leto a starý chátrajúci hrací prvok vymenil osemmiestny šliapací kolotoč. 
S ideou prišla mestská poslankyňa Zdenka Zaťovičová, ktorá sa zoznámila s herným prvkom pri práci s projektmi, mestská časť si myšlienku osvojila a osadila v parku hrací prvok určený mladším aj starším deťom.

Osvetlené a s tribúnou
Výraznou zmenou nielen v parku, ale v ponuke športu v Dúbravke je vznikajúce nové multifunkčné ihrisko. Mestská časť ho  pripravuje na jednej z asfaltových plôch parku. K jeho vzniku pomohla aj dotácia z Úradu vlády, ktorú sa mestskej časti podarilo získať. Práce prebiehajú, ihrisko by malo byť hotové koncom roka 2018 alebo začiatkom 2019.
Nové multifunkčné športové ihrisko bude mať rozmery 33 x 18 metra, jeho súčasťou bude aj divácka tribúnka, umelé osvetlenie hracej plochy,  dve futbalové brány.
Podobné multifunkčné ihrisko otvorila mestská časť v roku 2016 na Valachovej, druhé práve začalo vznikať v Parku Pekníkova.

Bezpečnosť, no aj originalita
Mestská časť má viac než 30 detských ihrísk s hernými prvkami.
„Detské ihriská prechádzajú v posledných rokoch početnými opravami, revitalizáciou, modernizáciou či komplexnou premenou,“ približuje Mária Smiešková, z Oddelenia územného rozvoja a životného prostredia, úsek správy detských ihrísk a mobiliáru miestneho úradu. „Požiadavky na detské ihriská sú čoraz náročnejšie. Hracie prvky prirodzene opotrebením dosluhujú a 
prioritou mestskej časti je zabezpečiť ich funkčnosť a bezpečnosť, splniť všetky zákonné požiadavky, kladené na detské ihriská, no zároveň myslieť na ich jedinečnosť a hravosť pre deti.“
Najväčšími premenami prešli ihriská Duna na Valachovej, ihrisko v Parku Pekníkova, ihrisko na Ožvoldíkovej, Galbavého, Nejedlého či v Parku Družba.
„Zámerom mestskej časti je vytvoriť väčšie centrálne ihriská, nezabúdať však popri tom na bezpečnosť a vybavenosť aj malých vnútroblokových ihrísk, ktoré sú obyvateľmi obľúbené práve pre svoj komorný charakter,“ dodáva Smiešková.
Lucia Marcinátová
Dúbravka spojila pred sviatkami stovky bežcov
Prvý ČSOB beh bol tento rok aj v Dúbravke. Išlo o zimnú sériu bežeckých pretekov. Organizovala ich Agentúra Be Cool v spolupráci s mestskou časťou Bratislava-Dúbravka a Komisiou športu v Dúbravke.
Decembrové dopoludnie, no v blízkosti Kúpaliska Rosnička plno. Rušno možno viac než v lete. Namiesto plaviek  bežecké odevy, legíny, čiapky, rukavice. Pripnuté modré čísla, nad poradím pretekára nápis ČSOB. Naznačoval, že prvé bežecké preteky ČSOB Zimná Séria 2018/2019 v Dúbravke sú tu.
A hoci sa Dúbravkou behalo po prvýkrát, účasť bola hojná a na trati sa objavili aj kultové miesta - povestný „kopček“. 
673 bežcov, 5 aj 10 kilometrová trať pre bežcov, 300, 600 a 800-metrová verzia pre deti. Také boli čísla zimnej verzie ČSOB maratónu. Štart aj cieľ boli pri reštaurácii Rock Cafe, ktorá poskytla aj zázemie bežcom.
Beh patril k prvým zo štyroch „tréningových“ behov na preteky ČSOB Zimná Séria 2018/2019. „Príprava a edukácia bežcov je pre nás veľmi dôležitá a, ako ukazuje progres celej bežeckej komunity, začína byť aj veľmi potrebná“, povedal o tréningových behoch riaditeľ podujatia Jozef Pukalovič.
Športové podujatie organizovala Agentúra Be Cool v spolupráci s mestskou časťou Bratislava Dúbravka a Komisiou športu v Dúbravke. Medzi víťazmi v jednotlivých kategóriách sa objavili viacerí Dúbravčania, napríklad víťazkou na 10-kilometrovej trati sa vo svojej kategórii žien umiestnila učiteľka Materskej školy Cabanova Renáta Mrázová.
Odmenou všetkým bežcom boli endorfíny, radosť z pohybu aj zo spoločne stráveného času.
ČSOB Bratislava Marathon sa v roku 2019 uskutoční už po štrnástykrát v tradičnom termíne, prvý aprílový víkend.                             
(lum)
Dúbravský červený kríž pomáhal ľuďom v núdzi
Charitatívna zbierka bola mimoriadne úspešná. Potraviny putovali k osamelým matkám, seniorom aj mnohodetným rodinám.
Už po štvrtý raz  organizoval Slovenský Červený kríž (SČK) so spoločnosťou Kaufland na Slovensku počas jesene potravinovú charitatívnu zbierku pre občanov v núdzi.  Výsledok prekvapil a prevýšil očakávaný zisk.
Za jediný deň  sme aj my,  členovia a dobrovoľníci z 33 miestnych spolkov SČK v Bratislave,  vyzbierali vyše  8 ton  potravín.  V nasledujúcich  dňoch sa potraviny už rozdistribuovali po meste. Vďaka dobrovoľníkom SČK adresne a konkrétne.
Potraviny smerovali do mnohopočetných rodín s deťmi, k osamelým  matkám, seniorom či iným sociálne odkázaným občanom, ktorí sa mnohí, neraz bez vlastného pričinenia, ocitli v núdzi.  Do  charity sa aktívne zapojil aj náš Miestny spolok SČK Dúbravka.  
 
Spolok v teréne
Naša hlavná  aktívna podpora  zbierke bola   v dobrovoľníckej práci ľudovo povedané „na pľaci“ - v  dúbravskom Kauflande na Harmincovej ulici. V priebehu ôsmich hodín trvania akcie  tu osem dobrovoľníkov Miestneho spolku SČK Dúbravka  vyzbieralo viac než desiatku vrchovato naložených  nákupných vozíkov.   
Do akcie sa v samotnej Bratislave zapojilo 68 dobrovoľníkov SČK v siedmich nákupných strediskách Kauflandu a vyzbieralo sa dokopy 8 ton potravín, putovali 2500 Bratislavčanom. Výsledok zbierky  organizátorov potešil. Napokon, ako povedala riaditeľka Územného spolku SČK v Bratislave Emília Uhrínová, hovoria o tom samotné čísla: „Viac než dvojnásobok vyzbieraných potravinárskych produktov ako v minulom roku.“

Postoj k charite, pomoci
Ten deň strávený v teréne, v obchode, čiže priamo  v sociálnom kontakte s kupujúcimi  v predajni, dal naším dobrovoľníčkam veľa. Mohli vnímať postoj ľudí k charite, k pomoci.
Niekto prispel pri skromnom osobnom nákupe aspoň čajom, soľou, iní pridali aj múku, detskú výživu, dokonca prišli aj  takí, čo nakúpili iba pre naše vozíky. Prišli, aby pomohli.
Taký bol aj manželský pár so svojimi vyše 160 krížikmi života na pleciach, no  s preplneným vozíkom  tovaru.  Celý sa ho rozhodli darovať a ako obaja povedalin – na dobrú vec. A čo povedať o školáčke so žiarivými očkami, ktorá do košíka popri piatich rožkoch, čo stískala v rukách. vložila do  nášho košíka dve konzervy paradajkového pretlaku?
Bolo ich veľa, ktorí prišli len pre samotnú zbierku, ale dosť aj tých, nami  oslovených Dúbravčanov, ktorých zbierka  presvedčila.  Jej  adresnosť   a snaha konkrétne pomôcť,
Za to im všetkým Miestny spolok SČK v Dúbravke  prostredníctvom jeho predsedu Ľuboša Krajčíra a podpredsedníčky  Evy Považanovej  ďakuje.  
Ďakujeme za to dobro, za  tie  rozprávkové   groše,  tie ktoré požičiavajú v žičlivosti, i tie, ktoré vracajú - v úcte k životu.     
Janka Drobová
Seniori v Eisenstadte
Miestna organizácia Jednoty dôchodcov Slovenska v Dúbravke organizovala 4. decembra exkurziu do čokoládovne v Kittsee a mesta Eisenstadt. Poznávací výlet absolvovalo 51 seniorov. Po nákupe  čokoládových výrobkov v Kittsee sme navštívili zámok  a záhradu v Eisenstadte, kde sídlil rod Esterházy.
Ani v Eisenstadte nás počasie  nesklamalo, mesto bolo napriek decembru zaliate slnkom a teplota vzduchu vystúpila nad 12 stupňov. Okrem vianočného  trhu, kde sme ochutnali rôzne miestne špeciality a varené vínko, si niektorí seniori pozreli i kostol Bergkirche s hrobkou Josepha Haydna. Dobrá nálada sprevádzala našich seniorov počas celej exkurzie.
Ján Molnár, predseda MO JDS Dúbravka
Malí škôlkari na veľkom pódiu
V Dome kultúry Dúbravka sa pred Vianocami programom predstavila Materská škola Ušiakova. Vianočné pesničky, básničky, kostýmčeky a tančeky. Niekoľko týždňov trpezlivo nacvičovali, riaditeľka Ivana Pavlíková, pani učiteľky a deti pripravili akadémiu. Spojená bola s krstom nového loga materskej školy. Úlohy krstného sa chopil hosť podujatia, herec Ivan Vojtek.
O tom, že išlo o veľmi vydarený večer, svedčili nielen vystúpenia škôlkárskych hviezd, ale i množstvo pozitívnych odoziev zo strany ich rodičov a ďalších hostí, ktorí sa vianočnej akadámie zúčastnili.
Besiedky, posedenia či akadémie organizovali počas decembra viaceré dúbravské materské školy, niektoré chystajú vystúpenia po novom roku alebo na privítanie jari.
(dš)
Pri stravovaní je podstatný návrat k prirodzenosti, dôležité je naučiť naše deti piť čistú vodu
V Materskej škole na Cabanovej ulici na jeseň odštartoval jedinečný celoročný projekt s názvom "Zeleninkové šialenstvo". Cieľom je predstaviť deťom každý týždeň jeden druh zeleniny. Jarmila Kreškociová, autorka projektu, ukázala učiteľkám ako predstavovanie funguje. Prvý deň sa deti vo svojich triedach od rána venovali maľovaniu, vystrihovaniu a lepeniu mrkvy. S výkresmi prišli do jedálne, kde sa naučili, ako sa mrkva sadí, rastie, ale aj ako sa čistí. V spolupráci s pani kuchárkami budú mať deti v obednom menu potravinu, ktorej sa v ten deň venovali. Žiaci sa postupne oboznámia s viac než štyridsiatimi druhmi zeleniny, medzi nimi bude napríklad špargľa, cícer,  petržlen či zemiaky. Pri tejto príležitosti sme zašli za odborníčkou na výživu. MUDr. IVETA ČIERNA Phd. (na fotografii) je hlavnou odborníčkou pre pediatrickú gastroenterológiu, hepatológiu a výživu pri Ministerstve zdravotníctva SR. Hovorila s nami o výžive, celiakii, dnešných trendoch, dôležitý je podľa nej pri stravovaní návrat k prirodzenosti.
Ako môže strava ovplyvniť zdravie dieťaťa? 	
Zdravie dieťaťa aj následne v dospelosti ovplyvňujú z 80 percent faktory vonkajšieho prostredia, z nich predovšetkým výživa a 20 percent je predurčených génmi. Strava vplýva na zdravie dieťaťa od narodenia, dokázalo sa, že v živote človeka je najdôležitejších prvých 1000 dní. Týchto tisíc dní zahŕňa aj obdobie tehotenstva, teda intrauterinného (vnútromaternicového) vývoja dieťaťa, doj
čenské obdobie až po batoliaci vek, približne až do 3 rokov života. Toto obdobie je veľmi dôležité, pretože sa v ňom nastavujú všetky metabolické procesy, dozrievajú imunitné funkcie a je teda pre náš život kľúčové. Jedným z faktorov, ktoré ho ovplyvňujú, je výživa. Čo sa týka starších detí, v nastavených mechanizmoch treba pokračovať ďalej počas celého života. 

Neustále sa menia názory o zavádzaní príkrmov u najmenších detí, čoho sa majú rodičia držať? 	
Touto problematikou sa zaoberá viac odborných inštitúcií a spoločností: Európska spoločnosť pre pediatrickú gastroenterológiu, hepatológiu  a výživu (ESPGHAN), Americká asociácia pediatrov, tiež imunologická spoločnosť a v neposlednom rade aj WHO(svetová zdravotnícka organizácia). Všetci sa zhodujú v jednom, základom je dojčenie, ktoré je veľmi dôležité. Popri tomto tvrdení vznikla otázka, kedy zavádzať príkrmy. Ideálne je, ak sa príkrmy začnú zavádzať medzi štvrtým a siedmym mesiacom - nie skôr ako v 17. týždni a nie neskôr ako v 26. týždni života. 

Prečo?
Toto obdobie sa nazýva aj tzv. imunologické okno, kedy si dieťa najlepšie buduje toleranciu. Prakticky každá potravina, ktorú konzumujeme, je pre nás cudzorodá látka a imunitný systém sa s ňou musí vysporiadať. Črevo je jeden obrovský imunitný orgán a  ponúkame mu cudzorodé látky z vonkajšieho prostredia. Ak by na všetko reagovali imunitné bunky ako na niečo cudzie, ľudstvo by neprežilo. Detský organizmus sa s tým musí vysporiadať, naučiť sa tieto látky tolerovať a v konečnom dôsledku sa tým predchádza rôznym alergickým prejavom. Preto viaceré výskumy ukázali, že od ukončeného štvrtého mesiaca je možné deťom ponúkať nemliečne príkrmy, výlučne dojčené deti začnú dostávať príkrmy až po šiestom mesiaci,  v prípade detí na umelej výžive jednoznačne platí od ukončeného štvrtého mesiaca. Zmenil sa pohľad aj na striktne alergizujúce potraviny ako orechy, ryby, vajíčko, ktoré sa dávali až po určitom veku, niektoré až po dovŕšení jedného roka. Odporúča sa v úplne malým množstvách aj tie podávať, aby si na ne organizmus zvykol. Čo sa týka lepku, ten tiež patrí medzi tieto potraviny. Aby sa predchádzalo celiakii, v minulosti sa podával až po ôsmom mesiaci, z hľadiska nových poznatkov sa začal dávať po štvrtom mesiaci. Všetky nemliečne príkrmy sa podávajú postupne po malých množstvách. 

Aké množstvo trebárs lepku má dieťa teda po 4. mesiaci dostať?
To, že zavádzame lepok do stravy neznamená, že štvormesačné dieťa má zjesť celý rožok, sú to naozaj minimálne množstvá, len aby prišlo s touto potravinou do kontaktu.

Môže to naozaj zabrániť vzniku celiakie? 
Na základe posledných poznatkov vieme, že vznik celiakie nevieme ovplyvniť či podáme lepok po ôsmom mesiaci alebo v imunologickom okne. Celiakia je autoimunitné ochorenie, ktoré vzniká nezávisle od zavádzania lepku do stravy. V princípe platí, po štvrtom mesiaci je potrebný aspoň minimálny kontakt s tými potravinami na stimuláciu čreva. 

Ak sa dieťa stravuje zdravo, vidíte problém v tom, ak má trebárs jednu malú sladkosť denne? 
Je to dieťa. Ak to dieťa sa zdravo stravuje, ja by som určite neodoprela malú sladkosť. Samozrejme, aj sladkosť treba vyberať, nie je sladkosť ako sladkosť, niektoré sú naozaj nekvalitné. Deti majú prirodzene rady sladkú chuť. Zakazovať, aby sa dieťa pozeralo na druhých so závisťou, lebo ono nemôže, tiež nie je cesta. Deti treba viesť k tej správnej miere.    

Aké choroby riešite vy vo vašej ambulancii? 
Nakoľko pracujem v Národnom ústave detských chorôb, čo je koncové pracovisko pre detských pacientov s rôznymi ťažkými ochoreniami z celého Slovenska, taká je aj skladba našich pacientov. Väčšina pacientov je s chronickými ochoreniami tráviaceho traktu, pečene alebo pankreasu alebo chronickými poruchami výživy v súvislosti aj s inými závažnými ochoreniami. Konkrétne sa viac zaoberám v  rámci gastroenterológie  autoimunitnými  ochoreniami a chronickými nešpecifickými zápalovými ochoreniami čreva ako sú Crohnova choroba alebo ulcerózna kolitída. Počet detí s týmito ochoreniami neskutočne stúpa, nielen u nás ale celosvetovo.  Sú to síce geneticky podmienené ochorenia, ale za tých pár rokov sa nám gény až tak veľmi nezmenili, čiže na ich vznik budú mať vplyv aj vonkajšie faktory, jedným z nich môže byť práve aj výživa. 

Prečo má malé dieťa takéto ochorenie? Ako ste už uviedli, sú tam aj genetické vplyvy ale čo je spúšťačom? 
Dieťa sa narodí s predispozíciou, čo je spúšťačom, nevieme. Mali by sme však robiť všetko preto, aby sme boli zdraví a jedným z tých spôsobov je aj pozerať na to, čo jeme. 

Čo bežné poruchy trávenia? 
Pokiaľ ide o bežné poruchy trávenia, tu sa stretávame najčastejšie s bolesťami brucha, nafukovaním, čo býva veľmi často spojené so psychikou. I keď mnohé deti nemajú ideálnu stravu, odráža sa na nich aj psychický tlak, ktorý vnímajú už v útlom veku. Ďalšia skupina pacientov sú adolescenti, tí prichádzajú s klasickými problémami ako sú napríklad pálenie záhy, žalúdočné vredy či zápaly pažeráka. Toto je dôsledkom nových výživových trendov, dievčatá začínajú chudnúť či sa z nich stanú vegánky, vegetariánky alebo preferujú fastfoodovú stravu, začínajú fajčiť. Táto skupina už má naozaj reálne problémy. Odmietajú sa stravovať v školských jedálňach, celý deň hladujú, odmietajú raňajkovať a potom sa stravujú po rôznych bufetoch a na ulici a následky na seba nenechajú dlho čakať.

Aké potraviny by nemali chýbať v jedálničku zdravého dieťaťa? 
Strava by mala byť pestrá, to znamená držať sa výživovej pyramídy. Základ by mali tvoriť sacharidy, tým nemyslím cukry, ale potraviny ako sú ryža, zemiaky, obilniny.  Ďalej sú veľmi dôležité bielkoviny a tuky. Deti by nemali dostávať odtučnené jedlá, nemali by mať vysoký príjem bielkovín, pretože sa zistilo, že ich nadmerná konzumácia v útlom veku vedie k obezite. Strava má byť vyvážená, deti by nemali byť vegetariáni, dôležitý je príjem živočíšnych bielkovín a esenciálnych mastných kyselín, aminokyselín. Ďalej by mala patriť do ich stravy vláknina a vitamíny, deti treba viesť ku konzumácií ovocia a zeleniny. Ovocie je menším problémom, pretože má sladkú chuť. Zeleninu, najmä malé  deti častejšie odmietajú.  Aj  keď dieťa stokrát niečo odmietne, treba mu to stoprvý krát ponúknuť, netreba sa vzdávať. Dôležité sú aj tekutiny, zásada je naučiť deti piť len čistú vodu. Ak ju bude odmalička dostávať, bude ju preferovať aj v budúcnosti.  A netreba zabúdať, že dieťa sa od malička učí a sleduje, preto sú dôležité stravovacie návyky celej rodiny a taktiež spôsob stolovania. 

Kravské mlieko, tiež večná dilema všetkých matiek, predmet mnohých diskusií. Odporúčate jeho konzumáciu? 
Kravské mlieko a mliečne výrobky odporúčam. Dôležité je pre akú vekovú skupinu a v akom množstve.  U najmenších detí, čiže dojčiat do 1 roka sa neodporúča podávanie neupraveného kravského mlieka z obchodnej siete ako nápoja na pitie. Najdôležitejšie pre dojča je materské mlieko. Ak však dieťa nemôže byť dojčené, je k dispozícii mliečna formula, ktorá je založená na báze kravského mlieka, ale upravená tak,  aby spĺňala všetky nutričné požiadavky pre daný vek dieťaťa.  Súčasťou príkrmov, ktoré dieťa dostáva v tomto veku môžu byť aj mliečne výrobky. U väčších detí od 1 do 3 rokov sa taktiež odporúča na pitie podávanie mliečnych formúl určených pre túto vekovú skupinu (batoľatá) a samotné kravské mlieko môže byť súčasťou stravy alebo prípravy jedál.  Mlieko a mliečne výrobky majú byť súčasťou zdravej výživy dieťaťa.  Netreba to však preháňať a nenahrádzať iné dôležité potraviny  uprednostňovaním konzumácie mlieka. Taktiež by si dieťa nemalo mýliť mlieko s nápojom na uhasenie smädu. Z mliečnych výrobkov by mali byť uprednostňované kyslomliečne produkty  s obsahom probiotických kultúr  pred sladkými mliečnymi dezertami. 

Dokážu rastlinné mlieka, ryžové, sójové či mandľové plnohodnotne nahradiť kravské mlieko? 
U malých detí  zvlášť u dojčiat absolútne nie. V prípade dojčiat a batoliat, ktoré nemôžu konzumovať mlieko pre zdravotný problém, napríklad alergiu na bielkovinu kravského mlieka alebo intoleranciu laktózy sú určené špeciálne mliečne formule pre túto vekovú kategóriu, ktoré sú upravené tak, aby vyhovovali nutričným požiadavkám dieťaťa. Napríklad u detí s alergiou na bielkovinu kravského mlieka sú v mliečnej formule bielkoviny naštiepené tak,  aby ich imunitný systém nerozpoznal. Mlieka z obchodnej siete ako ryžové, mandľové alebo sójové  nie sú vhodné ako alternatíva mliečnych formúl. Samozrejme vo vyššom veku, keď dieťa konzumuje pestrú stravu a mlieko už nie je základom výživy tak ako u dojčiat, môžu byť aj tieto mlieka obohatením stravy.  Mali sme prípady najmenších detí – dojčiat, kde matky vymenili mliečnu formulu za ryžové mlieko z obchodnej siete a prišli v zlom stave. S rozvratom vnútorného prostredia, opuchnuté pre nízku hladinu bielkovín v krvi. 

Pri dnešnom trende bio výživy, obmedzovania sladkostí a podobne vnímate ustupujúcu tendenciu ochorení, ktorým sa venujete vy? 
Je vidieť, že matky naozaj dbajú nato, čo ich deti konzumujú, ale ako sa hovorí, všetkého veľa škodí. Extrémy v stravovaní a jednostranná strava nie sú vhodné. Uprednostňovanie iba vysokej konzumácie vlákniny, vegánska a vegetariánska strava nie sú vhodné pre deti.  Ovocie, zelenina, orechy – to sú všetko zdravé potraviny. Ale aké ich kupujeme?  V zime jedávame „plastové“ jahody bez chuti, exotické ovocie nedozreté prevážané tisíce kilometrov v kontajneroch,  prifarbené paradajky bez chuti. Orechy nesprávne skladované s plesňami. Chemicky ošetrené navoskované ovocie, prané zemiaky a mrkvu, ktoré nevieme v čom sú prané. Vajíčka od chorých sliepok, ryby zo znečistených riek a morí... Sledujme trochu aj pôvod potravín a snažme sa konzumovať ovocie a zeleninu sezónne. Uprednostniť to, čo práve v tej sezóne u nás rastie. Nemá každý možnosť mať záhradku a pestovať si svoje ovocie a zeleninu, chovať si sliepky.  Zatiaľ sa boom bio výživy neodráža v zdravotnom stave obyvateľstva. 

Probiotiká a deti, aký je váš názor? 
Probiotiká sú fajn, závisí však od toho, aké. Patria do skupiny tzv. výživových doplnkov , čiže neprechádzajú kontrolou Štátneho ústavu kontroly liečiv  a mnohé z nich, bohužiaľ, neobsahujú to, čo deklarujú a už vôbec nemajú účinky, ktoré prezentujú. Dokonca sú na trhu jedny probiotiká, na ktorých je uvedené, že sú vhodné pre deti do 1 roka a na druhej strane je uvedené, že nie sú vhodné na vnútorné použitie. Tak dôverujte takému výrobku.  Preto je pri výbere probiotík najlepšie poradiť sa s lekárom. 

Nejaké univerzálne rady pre našich čitateľov na záver? 
Je dôležité deťom poskytnúť všetko v prirodzenej forme. Strava má byť pestrá so zastúpením všetkých dôležitých živín a má zohľadniť potreby daného veku. Nenahrádzajme kvalitnú stravu multivitamínami, probiotikami a rôznymi výživovými doplnkami, ktoré zaručene podporujú imunitu a zdravý vývoj.  Pozerajme sa na to, čo jeme,  najlepšie z našich domácich zdrojov. Treba asi návrat k prirodzenosti. 
Zuzana Morávková
Trhmi oslávili v škole Luciu
Základné i materské školy pred Vianocami organizovali rôzne podujatia. Besiedky, akadémie, aj vianočné trhy. Tak to bolo aj na Základnej škole Pri kríži, trhy zaplnili priestranstvo pred školou.
Luciu oslávili trhmi a stretnutiami. Vianočné trhy v tento deň organizovali v Materskej škole Cabanova a aj v átriu Základnej školy Pri kríži. Žiaci spolu s učiteľkami intenzívne pracovali na rôznych krásnych výrobkoch, ktoré následne ponúkali na predaj. Návštevníci si mohli domov odniesť jedinečné ikebany, svietniky, vianočné pohľadnice a iné dekorácie. Nechýbalo ani občerstvenie, trhmi sa niesla vôňa detského punču, cesnakových a sladkých koláčov, teplých waflí.
Zarobené prostriedky z predaja ostávajú na pôde školy, ktorá ich použije pri ďalších spoločenských príležitostiach. Vianočnú atmosféru dotvárali koledy, svietiaci sob či príjemná uvoľnená atmosféra a stretnutie s rodičmi, spolužiakmi, susedmi. 
Text a foto: Zuzana Morávková
So štátnou tajomníčkou aj o obedoch zadarmo
Najskôr rozhovory, debata, potom obhliadka školy, jedálne a telocvične. Dúbravku v predvianočnom čase navštívila štátna tajomníčka Ministerstva školstva, vedy, výskumu a športu SR Oľga Nachtmannová.
Štátna tajomníčka Oľga Nachtmannová prišla do Dúbravky aj so svojím poradcom Eduardom Hulíkom.  S vedúcou oddelenia školstva miestneho úradu Martou Jurkovičovou a so starostom Martinom Zaťovičom, dlhoročným učiteľom, hovorili samozrejme o školstve. Potom smerovali na Základnú školu Pri kríži, kde si v sprievode riaditeľky Ivety Mikšíkovej pozreli zrekonštruovanú telocvičňu, šatne a sociálne zariadenia.
Nazreli aj do malej, „starej“ telocvične a zastavili sa pozrieť aj v školskej jedálni a kuchyni. V spoločných rozhovoroch sa venovali témam obedov zadarmo a s nimi súvisiacimi nejasnosťami, prebrali tiež problematiku nedostatku pracovných síl, či už v učiteľskom zbore ako aj v školských jedálňach.                
(zm)
Na pultoch slovenských kníhkupectiev sa v decembri objavila nová monografia o Dúbravke
Prvý pokus o čiastkové zachytenie dejín a zvykov Dúbravky pochádza z pera prof. Alexandra Húščavu v monografii Dejiny Lamača z roku 1948. Národopisom a dejinami  Dúbravky sa neskôr zaoberali aj Ján Podolák, resp. Jozef Klačka vo vlastivednej monografii Záhorská Bratislava (1986). V roku 2006 vyšla publikácia Kronika Dúbravky a v roku 2014 publikácia Dúbravka (moja, Tvoja, naša, Vaša). Už v apríli minulého roka sme avizovali novú monografiu o Dúbravke a v  decembri vo Vydavateľstve Marenčin PT napokon aj uzrela svetlo sveta. Jej autorom je historik, výtvarník, publicista a odborník na staré zbrane Juraj Hradský (na fotografii).
Vo vydavateľstve Marenčin PT  je postupne napĺňaná ambícia vydať knihy o všetkých mestských častiach Bratislavy. Doteraz bolo vydaných desať, ak medzi ne zaradíme aj tohtoročné vydania monografií mestských častí Čunovo a Dúbravka.
Monografia o našej mestskej časti sa na pultoch slovenských kníhkupectiev  objavila krátko pred Vianocami. Knihy o dejinách obcí vo vydavateľstve majú svoju zaužívanú koncepciu, ktorá sa osvedčila i pri predchádzajúcich vydaniach. Od prírodného prostredia, s podkapitolou o geologickom zložení nasleduje oboznámenie sa s flórou a faunou. Opis pokračuje kapitolou o prehistórii, rímskom období a dominantnou kapitolou o stredoveku. Významnú časť tvoria časti o príchode Chorvátov a dejinách Dúbravky v 16. – 19. storočí,Prusko-rakúskej vojne, dejinných peripetiách v 20. storočí, správe obce, pamätihodnostiach,  symboloch, osobnostiach i povestiach Dúbravky. 

Pramene k monografii
“Pri práci na texte knihy bolo potrebné zistiť a naštudovať si, čo všetko bolo o tejto mestskej časti už publikované, vyselektovať informácie z odbornej tlače, časopisov, vedeckých publikácií, „pootravovať“ priateľov v múzeách a archívoch, ale nemenej dôležité je získať priame informácie od ľudí, ktorí tu v minulosti žili, ba históriu priamo vytvárali,” hovorí autor publikácie Juraj Hradský a dodáva, že rovnako dôležití sú kronikári, ktorých zabudnuté svedectvá ozrejmujú zaujímavé epochy miestnej histórie. Nie všade sa však takéto kroniky zachovali. Archív Dúbravky na devínskej fare sa síce nedochoval, no jej dejiny je možné pomerne presne zrekonštruovať z iných prameňov. Podľa slov autora pri tvorbe publikácie v mnohom pomohlo Dúbravské múzeum, vďaka ktorému sa dostal k zaujímavým materiálom a, samozrejme, čerpal aj z prác Jozefa Klačku, Kristiána Elscheka, Štefana Mészárosa, Zdenka Farkaša a iných. 
“Usiloval som sa predložiť aj informácie, ktoré sú v doteraz známych prácach spomenuté iba okrajovo. Takou je napr. kapitola „Príchod Chorvátov“. Venujem sa príčinám exodu, ako aj pôvodu Chorvátov, zakladateľov dnešnej Dúbravky,” približuje autor prácu na rukopise knihy. Dodávame, že tieto informácie sú v knihe  doplnené  o etnografické,  etnologické, genealogické a heraldické v súvislosti s chorvátskymi kniežacími rodmi, ktoré sa na územie Slovenska presídlili. Je tu tiež popis dramatických vojenských udalostí, ktorých dejiskom sa Dúbravka stala. Príkladom je Bitka pri Lamači 22. júla 1866, ktorá mala priamy dosah aj na Dúbravku. 
V knihe sú použité i svedectvá kronikárov, pozorovateľov a svedkov jednotlivých prelomových dejinných období a udalostí, ktoré zaznamenali vo svojich záznamoch. Zaujímavosťou sú aj povesti zachované ústnym podaním a neskôr zachytené písomnou formou. 

Zaujímavosti a novinky, ktoré nová monografia prináša
Monografia mapuje Dúbravku od geologických a prírodných daností (so zvláštnym zreteľom na paleontologické náleziská) cez najstaršie dejiny  až do polovice 20.  storočia. Na rozdiel od doterajších publikácií sa usiluje dejinné udalosti vložiť do celoeurópskeho kontextu, takže obec Dúbravka nie je izolovaná od historického diania, ale je jeho súčasťou. Autor v sebe nezaprie záľubu vo vojenských dejinách, takže z pútavo napísaných kapitol sa dozvedáme o kontexte napoleonských ťažení, prusko-rakúskeho konfliktu či atentátu na arcivojvodu Františka Ferdinanda d’Este a začiatku I. svetovej vojny. Text je doplnený množstvom fotografií, a tabuliek. Všetko to je vyšperkované zaujímavými epizódami, ktoré knihe dodávajú na čítanosti. Takou je napríklad aj citácia perličiek z rôznych historických prameňov. 

Husákov opis pôvodu Dúbravských rodákov
Do tohto súdka patrí aj originálny opis Dúbravky a Dúbravčanov z úst najznámejšieho dúbravského rodáka, právnika, politika a prezidenta Československej socialistickej, neskôr Českej a Slovenskej Federatívnej republiky. Gustáv Husák mal svojský názor na pôvod obyvateľov Dúbravky a s nádychom humoru ho sprostredkoval historikovi Viliamovi Plevzovi:
„My Dúbravčania – a vôbec Záhoráci – sme od čias Svätopluka ustúpili iba o tri kilometre (z Devína cez hory do Dúbravky). Pred nemecko-maďarským náporom sme tisíc rokov držali chrbát rôznym kopaničiarom a lazanom, ktorí sa teraz idú vyťahovať svojím národným šuchorením v minulom storočí. Môže byť, že sme aj spriaznení s veľkomoravskými kniežatami, ktorí z Devína chodili na poľovačky do dúbravských hôr a zaiste aj na zálety.
Naši predkovia tu sedeli na zemi a obrábali ju, nepustili ďalej ani Turkov, ani Nemcov, ani Maďarov, a aj keď neboli matičiari, ba ani len Vajanského nevideli chodiť k mädokýšu, po stáročia sedeli na tejto zemi a takpovediac svojím zadkom vysedeli slovenskosť okolia Bratislavy. Môže byť, že sa o národ nezaslúžili, ale bohvie, kto je to ten národ, ak nie tí sedliaci a robotníci.“
Autor síce Husákovu charakteristiku komentuje tak, že “sa nespreneveril svojej socialistickej doktríne,”  ale pre nás, Dúbravčanov, je to mimoriadne zaujímavá informácia a je dobré, že sa do knihy dostala. 

Posúva sa prvá písomná zmienka 
o obci o štvrťstoročie skôr? 
My ale siahnime aj po relevantnejších prameňoch, ktorými sú pramene historické, tie nám pomôžu serióznejšie sa zorientovať v tejto tematike. Zastavme sa pri názve obce, ktorú nám archívne pramene v priebehu rôznych historických období ponúkajú v rozličných obmenách. Dúbravka je v maďarskom jazyku nazývaná Hidegkút, po nemecky Kaltenbrunn. Slovanský názov Dúbravky veľmi pravdepodobne pochádza až z obdobia Chorvátskej kolonizácie, čiže z rokov okolo 1570. 
V prvej monografii o Dúbravke (Kronika Dúbravky) sa v súvislosti s prvou zmienkou o obci píše, že “prvým overeným záznamom je údaj z 12. októbra 1574 v knihe konceptov mesta Bratislavy, kde sa na str. 212 uvádza, že oproti osade Lamač je nová osada (Villa Novum), v ktorej bývajú Chorváti.” 
Tento údaj prevzatý od prof. Húščavu sa ako prvá písomná mienka o obci uvádzal až dovtedy, kým historik a archivár Jozef Klačka neprišiel s údajom z archívu Bratislavskej kapituly, podľa ktorého “Mikuláš Bátori so súhlasom svojho brata Štefana roku 1573 za verné služby daroval kastelánovi Michalovi Bajovi (Bay) dedinu Dúbravka, jednu pustu a možnosť postaviť si kaštieľ v Devínskej Novej Vsi a k nemu 12 rodín služobníkov.” 
Pramene však vytrvalo mlčali o stredovekých dejinách  obce, hoci po archeologickom prieskume sakrálneho objektu pod dlažbou dnešného Kostola sv. Kozmu a Damiána a vykopávkach na Veľkej Lúke bolo jasné, že dedina sa v miestach dnešnej Dúbravky musela nachádzať už najneskôr v 13. storočí. Nemali sme však písomný dôkaz. 
Aj vďaka bádateľskej práci Dúbravského múzea sa zdá, že na písomnú stopu sme narazili v knihe  autora Jenő Haziho „Pozsony vár-
megye középkori földrajza“ (Stredoveký zemepis bratislavskej stolice), ktorá vyšla vo vydavateľstve Kaligram v roku 2000. Autor tu uvádza listinu  z Héderváryovského diplomatára (listinnej zbierky) z roku 1347, v ktorej je uvedené, že “aby vdova po Bérovi z Dúbravky (Hidegkuti), synovi Ladislava, mohla zanechať polovicu majetku v roku 1347 svojmu vnukovi Jánovi, synovi Mikuláša, kráľ Ľudovít I. výnimočne dal súhlas z dôvodu, že jeho otec Mikuláš hrdinskou smrťou zahynul v siedmej krížovej výprave kráľa Karola I.”
Nová publikácia tento údaj už uvádza ako hotovú vec, hoci ešte bude potrebné overiť aj ďalšie okolnosti záznamu, prípadne pátrať po identite Béra Hidegkutiho-Dúbravského. V každom prípade sa našla zmienka o obci v tvare  prídomku Hidegkuti (Dúbravský, z Dúbravky). Aký vzťah mal dotyčný Bér Dúbravský k vtedajšej obci Hidegkút, či bol miestnym šľachticom, ktorý tu mal majetky, to bude úloha budúceho výskumu, na ktorej sa už, mimochodom, pracuje.  

Kniha je v predaji v Presspointe
Samozrejme, zaujímavostí je omnoho viac, ale tie už si musí v knižke nájsť každý sám. Od decembra je v predaji v stánku Presspoint v OD Saratov za 12, 90 eur. 
Generácia, ktorá vyrástla v starej Dúbravke pomaly odchádza, a pre budúce pokolenia je dôležité, aby sa v sústredenej podobe zachoval jestvujúci písomný materiál. 
V presvedčení, že obraz a duch miesta sú charakteristické a neopakovateľné, že v rozhodujúcej miere ovplyvňujú ľudský život, prácu a tvorbu, usiluje sa táto knižka zosumarizovať doteraz známe údaje z dejín Dúbravky so zámerom podporiť utváranie historického povedomia Dúbravčanov. Len tak, vracajúc sa do minulosti, budeme myslieť na budúcnosť, k čomu prispeje činorodá práca, zdravý lokálpatriotizmus a viera vo vlastné sily.
Obzvlášť nás teší, že i naše „Dúbravské múzeum“ a časopis „Dúbravské noviny“ prispeli a pomohli pri tvorbe tejto publikácie.
Veríme, že čitatelia a obyvatelia Dúbravky ju prijmú s takou láskou a porozumením, s akou bola pripravovaná a napísaná. 
Text a foto: Ľubo Navrátil
Po kom sú pomenované naše ulice
Dirigent európskeho formátu, pedagóg na VŠMU
VÁCLAV TALICH
(28. 5. 1883 Kroměříž 
– 16. 3. 1961 Beroun)
Bol jedným z najvýznamnejších európskych dirigentov svojej doby. Štúdium na husliach absolvoval roku 1903 na pražskom konzervatóriu. Prešiel mnohými významnými pracovnými etapami, bol koncertným majstrom Berlínskej filharmónie, dirigentom novozaloženej Slovinskej filharmónie a opery v Ľubľane. Po štúdiách a pobytoch v Lipsku a Miláne v rokoch 1912-1915 bol šéfom opery Mestského divadla v Plzni. V roku 1935 sa stal šéfom opery pražského Národného divadla.
Po oslobodení založil Celoslovenský komorný orchester, učil dirigovanie na AMU a dirigoval v Českej filharmónii. Od roku 1949 do roku 1952 bol prvým dirigentom novozaloženej Slovenskej filharmónie a profesorom dirigovania na VŠMU v Bratislave. Ťažiskom jeho činnosti bola Praha, kde v Československej filharmónii a Národnom divadle vytváral moderný interpretačný štýl nielen českej klasiky (B. Smetana, A. Dvořák), ale aj slovenskej hudby 20. storočia.
Jeho pobyt na Slovensku znamenal výrazný umelecký a pedagogický prínos pre Slovenskú filharmóniu i pre tvorbu slovenských autorov.
Roku 1949 založil Komorný orchester Slovenskej filharmónie, s ktorým vystupoval aj mimo Bratislavy. Významná bola jeho pedagogická činnosť. Ako pedagóg odchoval na VŠMU niekoľkých dirigentov (L. Slovák, J. M. Dobrodinský). Za celoživotné pôsobenie a vynikajúce výsledky bol v roku 1957 ocenený titulom národný umelec.                   
Kveta Slyšková
Karloveská Čečinka je trošku dúbravská. Oslavovala
V poslednom čísle sme písali o farebnej, živej, dúbravskej Klnke. Detský folklórny súbor oslavoval 40tku. S Dúbravkou však súvisí aj ďalšia oslava a ďalší detský folklórny súbor. Detský folklórny súbor Čečinka oslavoval podobne štyridsiatku. Beáta Čečková zakladateľka súboru, jeho pedagogička a manažérka je Dúbravčanka. Nazreli sme teda na oslavy aj do zákulisia súboru.
Čečinka oslavovala štyridsiatku živo a veselo. Vystúpením v petržalskom Dome kultúry Zrkadlový háj.
Folklórny súbor dnes pôsobí v Karlovej Vsi na Základnej umeleckej škole Jozefa Kresánka na Karloveskej ulici. Má 120 členov, deti vo veku od 8 do 16 rokov a vychoval 950 tanečníkov, muzikantov a spevákov, na konte má 866 vystúpení v asi 30 krajinách sveta.

Celé Slovensko spojili tancom
Na javisku sa na úvod objavili tí najmladší piesňou a tancom My sme malí muzikanti. Nasledovala premiéra Pomykoj še, pomykoj, polky zo Ždiaru a Lendaku,  tance z Horehronia, Šumiaca, Čičmian a ďalšie. Ich piesne a tance v krojoch upútali návštevníkov z rôznych kútov Slovenska. Na predstavenie prišli totiž odchovanci, bývalí tanečníci.

Potlesk a nadšenie
Druhú časť galaprogramu otvorili v sprievode hudby a spevu strední a veľkí tanečníci. Opäť pestré kostýmy prevažne v červenej, bielej a modrej farbe. Mládenci v slovenských krojoch svojimi tanečnými kreáciami s cifrovanými prvkami zožali úspech, ale nedali sa zahanbiť ani dievčatá s tancami zo Zemplína, Myjavy a sálou zazneli salvy potlesku a výkriky nadšenia. Jednotlivé choreografie  upútali malých i veľkých.
Čečinka má vo svojom repertoári pôvodný, ale i štylizovaný folklór takmer z celého regiónu Slovenska.
Ocenená
Na malých veľkých tanečníkov mohlo byť právom hrdé celé vedenie súboru na čele s riaditeľkou Annou Gondášovou, jej manažérkou Beátou Čečkovou, ktorá v závere pri veľkom koši kvetov poďakovala celému vedeniu súboru, občianskemu združeniu, režisérom, scenáristom, kostymérom a všetkým deťom, ktoré s láskou odovzdávajú svoje umenie.
V roku 2017 si Dúbravčanka Beáta Čečková odniesla aj ocenenie Bratislavského samosprávneho kraja – Výročnú cenu Samuela Zocha. Vyznamenali ju za dlhoročnú pedagogickú činnosť v oblasti hudobného umenia.                 
Kveta Slyšková
Zimná shov Alkany plná hudby spevu a tanca
Svätý Mikuláš, Santa Claus, Princezná so zlatou hviezdou na čele, víly, rusalky, čerti, trpaslíci aj Snehulienka. Zimná show Alkany, plná hudby, spevu, tanca a stepu v zimnej atmosfére s Mikulášom v podaní žiakov ZUŠ Alkana a študentov muzikálového konzervatória, začiatkom decembra zaplnila divadelnú sálu domu kultúry do posledného miestečka. Konalo sa totiž prvé z troch vystúpení pre dúbravské školy.
Počas predstavenia plného hudby, spevu a tanca vystúpilo vyše päťdesiat účinkujúcich a odzneli pesničky Poďme stavať snehuliaka, Zimná krajina, Havajské Vianoce, Vianoce sú zas, Vianočná nálada, V meste Betlehem, Vianočný valčík a mnoho ďalších. Kavalkáda farieb, originálne, strhujúce kreácie, plné tancov zo všetkých kútov sveta a svetelných efektov. 
Alkana vznikla v roku 1990 a jej cieľom je pracovať s talentovanými deťmi a mládežou v oblasti muzikálu, vytvoriť podmienky pre ich umelecký rast v oblasti herectva, spevu a tanca s možnosťou účinkovania na javisku. Autorom projektu je Mgr. Alena Kaňuková. V súčasnosti tvorí Alkanu komlex umeleckých muzikálovo zameraných škôl (konzervatórium, ZUŠ, gymnázium), ako aj samostatné muzikálové divadlo s vlastnou umeleckou produkciou. 
Pre potreby výučby muzikálu vznikli v Alkane vlastné muzikálové tituly, v ktorých získavajú umelecké skúsenosti žiaci od 4 rokov. 
Text a fofo: Ľubo Navrátil
Prvý obvod: Klasické rodinné domy, aj vysoké paneláky, uličky či parky
Navštevovaný Park Pekníkova a jeho ihriská, športoviská, pokojné miesto pri kaplnke na Brižitskej, stará časť Dúbravky s rodinnými domami, nové vily aj klasické paneláky z čias výstavby sídliska. Prvý volebný obvod Dúbravky. Spája nové so starým, moderné s klasickým, vyťažené, preplnené s pokojným.  Od štyroch modrých vysokých domov na ulici M. Sch. Trnavského cez Hanulovu, Sokolikovu po ulicu Pod záhradami, Štepnú, Žatevnú, Pekníkovu. Prvý volebný obvod.
Postupne predstavíme každý volebný obvod, jeho trápenia, pekné miesta, miestnych poslancov, ktorých Dúbravčania zvolili v novembrových komunálnych voľbách. Cieľom tohto „miniseriálu“ so štyrmi časťami je „spoznať“ svojho poslanca, spoznať, kto zastupuje vašu ulicu v miestnom zastupiteľstve. Popýtame sa tiež obyvateľov lokality, čo ich trápi a čo by v uliciach 1. obvodu privítali.
Každého miestneho poslanca sme sa opýtali na jeho plány, obľúbené dúbravské miesta aj na problémy 1. dúbravského obvodu. Nech sa páči, spoznajte vašich poslancov...

Mgr. Mária Belicová       
maria.belicova04@gmail.com 
Mária Belicová je poslankyňou v mestskej časti prvé volebné obdobie, jedna z troch žien v dúbravskom zastupiteľstve. Rodáčka z Martina žije s manželom v Dúbravke v prvom obvode.  Po skončení gymnázia v Martine, študovala na Univerzite Komenského v Bratislave, na Ludwig-Maximilians- Universität v Mníchove a na Evanjelickej teologickej fakulte v Prahe.
Pracovne pôsobí ako obchodný a personálny manažér. Medzi záľuby zaraďuje rodinu, šport a umenie.
Aký je váš plán  či osobný sen pre 1. obvod. Čo by ste chceli zmeniť, zlepšiť?
V prvom rade sa chcem poďakovať voličom za dôveru, ktorú do mňa vložili. Je to samozrejme obrovský záväzok do budúcnosti. V rámci svojho pôsobenia sa budem pridržiavať volebného programu, v ktorom sme spolu s kolegami uviedli naše priority pre 1. obvod a to konkrétne: pokračovať v dokončení Parku Pekníkova, zabezpečiť realizáciu projektu detského ihriska pri Horánskej studni, vybudovanie detského ihriska pre ulice Sokolíkova, Bujnákova, Hanulova, rekonštruovať športový areál na ZŠ Sokolikova. Dostala som mandát od občanov a viem, čo sa s ním spája. Budem sa preto snažiť promptne reagovať na ich požiadavky a potreby. Som odhodlaná pre našu mestskú časť zodpovedne pracovať tak, aby po štyroch rokoch bol vidieť progres.
Aké je vaše obľúbené miesto v 1. obvode,  kam radi chodíte? 
Človek si potrebuje v dnešnej dobe trochu oddýchnuť, aj keď toho času nie je moc nazvyš. Priznám sa, že je som ten človek, ktorý preferuje aktívny oddych. Chodím do lesa, vyjdem na Devínsku Kobylu alebo zídem smerom do Devína a vraciam sa späť.  Veľmi rada mám prírodu a práve tá tu v Dúbravke je nádherná v každom ročnom období.
Aký je podľa vás najväčší problém 1. obvodu?
Je to parkovanie a doprava. Komplikovaný je prechod vozidlom cez ulice, parkujúce autá zužujú prejazd, vozidlá parkujú na chodníkoch, čo je problematické pre chodcov, mamičky s kočíkmi. Táto situácia ja naozaj veľmi zlá, áut len pribúda, a to nie je len problém 1. obvodu, ale celej Dúbravky a nakoniec aj  Bratislavy. Budeme sa snažiť vytvoriť parkovacie miesta tam, kde je to možné a vhodné. Myslím si, že je potrebné zapracovať aj na čistote prostredia  v spolupráci s bytovými domami vytvoriť kontajnerové stojiská tam, kde ešte nie sú.
Ing. Juraj Horan	
horan@kpas.sk  
Juraj Horan je poslancom mestskej časti za 1. volebný obvod od roku 2014. V Dúbravke žije od roku 1973. Navštevoval Základnú školu Sokolíkova a Gymnázium Bilikova, po maturite študoval na Vysokej škole ekonomickej v Bratislave.  Pracovne pôsobil na rôznych manažérskych postoch ekonomického zamerania, v súčasnosti pracuje v poisťovni.
Aký je váš plán  či osobný sen pre 1. obvod. Čo by ste chceli zmeniť, zlepšiť?
Dokončiť asfaltový koberec na Hanulovej ulici  a osadenie ešte jedného retardéra pri Sokolikovej, ďalším snom je urobiť v lokalite alebo opraviť detské ihrisko. Tiež začať riešiť  Park Pod záhradami. 
Aké je vaše obľúbené miesto v 1. obvode,  kam radi chodíte? 
Je to lokalita Sokolikovej ulice a okolia školy, ktorú som aj navštevoval.
Aký je podľa vás najväčší problém 1. obvodu?
Chcel by som v areáli ZŠ Sokolikova vytvoriť viacúčelový priestor pre športovanie. Je tu na ihrisku tiež problém s bezpečnosťou a popíjaním mládeže po večeroch.  Mali by tu pribudnúť kamery a možno aj správca, ktorý by sa o priestranstvo staral.

PhDr. Ľuboš Krajčír 
lubos.krajcir@dubravka.sk
Od roku 2009  študoval verejnú politiku a verejnú správu, zaujímal sa o veci verejné. Do komunálnej politiky vstúpil v roku 2014 a od februára 2015 pôsobí aj ako zástupca starostu, na tejto pozícií pokračuje aj po novembrových komunálnych voľbách. V mestskej časti pôsobí aj ako predseda miestneho spolku Slovenského červeného kríža Dúbravka.  V roku 2018 si doplnil vzdelanie štúdiom na Fakulte managementu Univerzity Komenského v Bratislave a obhájil titul PhDr.  Počas uplynulého leta sa tiež oženil, voľný čas tak venuje rodine, športu a ďalšiemu vzdelávaniu.
Aký je váš plán  či osobný sen pre 1. obvod. Čo by ste chceli zmeniť, zlepšiť?
Na základe komunikácie s občanmi počas predchádzajúceho volebného obdobia a aj počas kampane sme si vytýčili s poslancami obvodu viacero priorít. 
Budeme sa určite venovať príprave a začatiu prác na parku Pod záhradami. Podarilo sa nám túto plochu zachrániť pred výstavbou, chceme tu vytvoriť park pre Dúbravčanov a spolu s Dúbravčanmi. 
Chceli by sme sa venovať ďalej aj Parku Pekníkova, ktorý patrí k najnavštevovanejším nielen v prvom obvode, ale celej Dúbravke. Onedlho tu pribudne multifunkčné ihrisko, ktoré sme sľúbili, chodník v parku by mal oddeľovať takzvanú športovú časť od detskej ihriskovej časti, medzitým chceme ponechať oddychovú lúčku. Zvažujeme aj murované toalety s maličkou kaviarňou. V lete by tu mali pribudnúť zariadenia pre vodnú paru . 
Plánom je tiež vytvoriť nové detské ihrisko v 1. obvode, v okolí ulíc Bujnákova, Sokolíkova, Hanulova. Máme aj reakcie zo základnej i materskej školy, že tu niečo také chýba.  Chceme tiež postupne rekonštruovať športový areál ZŠ Sokolikova. 
Cieľom je zlepšiť bezpečnosť pri školách a v areáloch, osadiť kamerový systém, lebo vieme, že sa tu po večeroch schádza mládež a robia neporiadok. 
Pripravujeme tiež ihrisko a revitalizáciu priestranstva v starej Dúbravke pri Horanskej studni.  Témou je stále aj oprava ciest a chodníkov  v mestskej časti, chceme vytvoriť dopravný projekt na problémové ulice – Koprivnická, Jadranská a ulica Pod záhradami a dopravu upokojiť.  Pokračovať chceme aj vo vytváraní ekologických parkovacích miest.
Aké je vaše obľúbené miesto v 1. obvode,  kam radi chodíte? 
Moje obľúbené miesto je okolie parku Pod záhradami, býval som kedysi neďaleko a chodieval som sem venčiť psa, sánkovať sa. Som veľmi rád, že tu preto vznikne park a oddychové miesto.
Aký je podľa vás najväčší problém 1. obvodu?
Určite je to doprava a parkovanie, ale to nielen v 1. obvode. Chceme upokojiť dopravu na uliciach s rodinnými domami, problémom je tiež výstavba na Tavarikovej osade, v lesoch, budeme sa snažiť to regulovať. Ako problémových vidím aj niektorých psíčkarov, budeme sa snažiť vytvoriť podmienky a viesť ich k tomu, aby zbierali exkrementy.

Ing. Martin Lupták	
martin.luptak24@gmail.com
Martin Lupták je nováčikom v komunálnej politike, podporu v 1. obvode získal v novembrových komunálnych voľbách.   V Dúbravke chodil na Základnú školu Sokolikova, pokračoval na Gymnázium  Ladislava Sáru v Karlovej Vsi, potom nastúpil na Ekonomickú univerzitu v Bratislave.  Študoval aj na Fakulte ekonómie a manažmentu Università degli Studi di Trento v Taliansku a na Obchodnej fakulte Ekonomickej univerzity v Bratislave. Momentálne pracovne pôsobí ako produktový špecialista pre Eshop. Medzi svoje záľuby zaraďuje bicyklovanie, zimné športy a motoršport. 
Aký je váš plán  či osobný sen pre 1. obvod. Čo by ste chceli zmeniť, zlepšiť?
Presadzovať spoločný program s ostatnými poslancami 1. obvodu. Moje osobné ciele a sny sú, aby ľudia neskládkovali bio odpad alebo iný odpad na okraji lesa, aby začalo čo najviac ľudí používať tie hnedé kontajnery na bio odpad.  Plánom je aj oprava chodníkov, bojovať s parkovaním na chodníkoch, budovať, vyznačovať parkovacie miesta, maľovať žlté čiary do zákrut, dobudovať chodníky tam, kde sa dá a nie sú, aby sa podporila pešia doprava a bezpečnosť. Prebudovať staré spomaľovače- retardéry na nové vyvýšené alebo iné modernejšie, cez ktoré sa lepšie chodí autám aj chodcom. Viem ale, že žijem v meste a každý chce niečo iné...
Aké je vaše obľúbené miesto v 1. obvode,  kam radi chodíte? 
Les nad Tavaríkovou osadou, výhľad z Plachého ulice a basketbalové ihrisko pri Základnej škole Sokolíkova, ktorú som navštevoval. 
Aký je podľa vás najväčší problém 1. obvodu?
Výstavba domov na Záhradkárskej ulici a v Tavaríkovej osade bez chodníkov, ktoré sú bez územného plánu zóny a s tým súvisiace dôsledky. Na tieto ulice všetky nové autá zase pôjdu cez Hanulovu, s čím súvisí doprava. Pre zrušenie obratiska cez koľaje oproti TODOSu sa presunula takmer celá automobilová doprava na Hanulovu zo Švantnerovej ulice, a to podľa mňa výrazne znížilo kvalitu bývania na Hanulovej. Boli tam 3 spomaľovače, teraz ich tam je už 5. Chápem podporu MHD a teším sa tomu. Sám auto nemám, ale tie autá len tak zo dňa na deň nezmiznú. Hanulova sa musela aj kvôli tomu rozšíriť. Je to zbytočný tranzit pre Hanulovu, ktorý vznikol na kedysi úplne tichej ulici. 

Mgr. Marián Podrazil 
marian.podrazil@gmail.com	 
Marián Podrazil bol v komunálnej politike v mestskej časti aktívny aj v uplynulom volebnom období. Podporu dostal v roku 2014 ako poslanec 1. volebného obvodu.  Pôsobil a bude pokračovať ako predseda komisie školstva a mládeže.  V Dúbravke chodil na Gymnázium Bilikova, potom študoval na Prírodovedeckej fakulte UK v Bratislave. V súčasnosti pôsobí ako projektový manažér v medzinárodnej firme.
Aký je váš plán  či osobný sen pre 1. obvod. Čo by ste chceli zmeniť, zlepšiť?
Na základe spätnej väzby od občanov sme si spolu s kolegami určili viacero priorít pre 1. obvod, ktorým sa budeme venovať. Konkrétne ide o projekty -  detského ihriska pri Horanskej studni, ktoré bude vynovené a obohatené o nové hracie prvky. Vizualizáciu možno vidieť na tabuli umiestnenej priamo pri vchode do ihriska.
Ďalej je to Park Peknikova, ktorý patrí k navštevovaným a obľúbeným miestam pre deti rôzneho veku. Vzniká tu nové multifunkčné ihrisko. Plánujeme tiež vybudovať nové detské ihrisko pre ulice Sokolikova - Bujnákova - Hanulova a rekonštruovať športový areál na ZŠ Sokolikova. Stálou prioritou ostáva oprava ciest a chodníkov v našej mestskej časti
 Aké je vaše obľúbené miesto v 1. obvode,  kam radi chodíte? 
Okolie, kde som vyrastal  - oblasť starej Dúbravky - ihrisko pri Horanskej studni, oblasť pod Kostolom sv. Kozmu a Damiána, okolitá príroda nad futbalovým štadiónom. Práve tu rád chodievam na prechádzky spolu s rodinou.
Aký je podľa vás najväčší problém 1. obvodu?
Vyberiem dva – doprava - niektoré ulice nedosahujú potrebnú šírku, prechod je komplikovanejší či už vodičom aut alebo chodcom. Ďalším problémom je parkovanie, autá zužujú cesty a niekde parkujú aj na chodníkoch.
Druhým problémom je disciplína psičkárov - žiaľ, stálym problémom sú psie exkrementy, a to nielen na trávnatých plochách, ale aj na chodníkoch.

Ing. Pavel Vladovič 
pavel.vladovic@gmail.com
Dúbravčan Pavel Vladovič dostal podporu ako miestny poslanec 1. obvodu druhé volebné obdobie. V Dúbravke pôsobil a bude pokračovať ako predseda legislatívno-právnej, mandátovej komisie, ktorá má v správe aj riešenie nakladania s majetkom.
Pracoval ako poradca pre oblasť ekonomiky, marketingu a riadenia, prešiel od základných pozícií až po riadiace.
Aký je váš plán  či osobný sen pre 1. obvod. Čo by ste chceli zmeniť, zlepšiť?
Zmeny sme urobili, no chceme zlepšovať. Napríklad zlepšiť komunikáciu úradu, nás poslancov s občanmi, aby sme vedeli, čo potrebujú, aby sme počúvali ich želania, potreby. 
Aké je vaše obľúbené miesto v 1. obvode,  kam radi chodíte? 
Vyrastal som aj inde ako v Dúbravke, no moje obľúbené miesto bolo v okolí domu mojej babky, Brižitská ulica, trávniček pri kaplnke. 
Aký je podľa vás najväčší problém 1. obvodu?
Základný problém je parkovanie a riešenie dopravy, to je potrebné riešiť. 
Problém má aj stará Dúbravka, tam sú domy, ktoré majú spoločné dvory, ľudia nevchádzajú autami dovnútra a autá nechávajú na Jadranskej, čo začína byť problémom. 
Takisto Koprivnická ulica, ktorá je dosť úzka a je tam aj autoservis. Potom tiež parkovanie pri kostoloch, pri kaplnke sa to ešte dá, tam nechodí toľko ľudí, problém je pri cintoríne, čiže pri farskom kostole, jednak prístup a parkovisko, za ktorým si tu ľudia postavili garáže, čím ho znefunkčnili. 
Rovnako je problém parkovania aj pri Kostole Ducha Svätého. Vzhľadom na to, že na parkovisku parkujú ľudia z okolitých panelákov a návštevníci kostola musia auto odstaviť pri Lidl. V ostatných oblastiach sme sa myslím pohli dosť dopredu.
Lucia Marcinátová
Ulice 1. volebného obvodu
Hanulova, Považanova, Sokolíková, Švantnerova, Talichova, Tavarikova osada, Bezekova, Klimkovičova, Sch. Trnavského, Bujnákova, Galbavého, Kudlákova, Chrobákova, J. V. Dolinského, J. Hronca, Koprivnická, Plachého, Strmé sady, Strmý bok, Tulipánová, Vendelínska, Pekníkova, Repašského, Brižitská, Čiernohorská, Jadranská, K Horánskej studni, Novodvorská, Oskorušová, Pod záhradami, Popovova, Štepná, Žatevná
Čo by ste privítali v uliciach 1. obvodu?
Viera – životné prostredie, starostlivosť
Vyčistiť kanálové vpuste, ktoré sú tak zanesené hlinou a burinou, že keď prší alebo sneží, neodteká voda. Urobiť nový povrch cesty na Pekníkovej, viem, že je to otázka peňazí. Okolo britskej školy nie je ani jeden smetný kôš na odpadky, chodí tam veľa detí a hádžu tam obaly z cukríkov, keksíkov a podobne. 
Inak musím pochváliť, že počas tohto starostu, to je v poradí tretí, ktorého zažívam v Dúbravke, sa zlepšila starostlivosť o parky, ihriská. Mestská časť organizuje veľa zaujímavých podujatí pre mladších, ale aj seniorov. Možno by sa mohlo pridať  v oblasti starostlivosti o životné prostredie, orezov stromov a podobne.

Sabina – aktivity pre deti
Ihriská sa nám páčia, aj ich využívame s dcérou. Problematickejšia je možno doprava, s malou sa presúvame autom, s kočíkom je to v MHD ťažšie, párkrát sa nám stalo, že sme museli počkať na ďalšiu električku, lebo bola plná a s kočíkom nás nevzali. Uvítala by som viac aktivít a možností pre malé deti do troch rokov. Dochádzame buď do Karlovej Vsi, centra mesta alebo Devínskej. V tunajšom Rodinnom centre Macko mi nevyhovuje čas a je to pre malú tam tak raz do týždňa, čo je trošku málo.

Alena – správca Parku Pekníkova, bezpečnosť
V Parku Pekníkova sa veľa urobilo, pre deti aj starších, no chýba tu nejaký správca, človek, ktorý by tu dával pozor, zamykal, staral sa. 
To čo sa spravilo, sa ničí, mladí sem chodia v noci, skáču, jačia, chodia po preliezkach a všeličo. Park využívam na pravidelné prechádzky, keď sa chcem  rozhýbať.

Katka – doprava, výmena piesku, kompostovanie
Možno zlepšiť starostlivosť a doplnenie detského ihriska na Galbavého, napríklad vymeniť piesok. Čo sa týka dopravy, tak určite rozšírenie Harmincovej ulice, to tam býva ráno veľmi zlé. Okrem toho som sa začala zaujímať o kompostovanie, privítala by som kontajner na kompostovanie. Veľmi sa mi páči zámer vytvorenia Parku Pod záhradami. Teším sa na to, čím skôr to bude, tým lepšie (smiech).

Lýdia - čistota
Uvítala by som viac čistoty a starostlivosť.  Bývam tu 44 rokov, som spokojná, no bývam na Repašského a máme tam veľa, veľa lístia. Pohrabala som to, ale sú tam strašné kopy, ktoré rozfúkava vietor. Takisto tam máme parkovisko, ale nikdy som nevidela, že by ho čistili, len vtedy keď ho maľovali. A chodníky, ktoré vedú pri Repašského, tá špina, listy, burina... nikto sa o to nestará.

91-ročná Dúbravčanka – upokojenie dopravy na ulici Pod záhradami
Pre mňa najväčší a prioritný problém je doprava na ulici Pod záhradami, potom ako sa stala obojsmernou.  Bývam tam a nedá sa to vydržať, od rána od pol siedmej do takej ôsmej je to kritické. Urobili krásnu cestu, no zhumpľuje sa to o chvíľu. Nemám tam pokoja.

Pripravila: Lucia Marcinátová
Mikuláš v škôlke, pred kulturákom aj v cukrárni
Na svätého Mikuláša je už všetka zima naša, alebo na svätého Mikuláša neučí sa, neskúša sa. Porekadlá, pranostiky, heslá, výroky. Niektoré platia aj po rokoch. V Dúbravke sa na Mikuláša neskúšalo, ale spievalo, hralo, recitovalo, zabávalo. A to už v telocvični, na ulici, v cukrárni, doma v kuchyni alebo triede.
„Pred oknom - za oknom stojí Mikuláš, povedz nám deduško, čo v tom vreci máš....“  Pieseň, slová, ktoré sme počuli azda v každej z dvanástich dúbravských materských škôl. Presne na Mikuláša, čiže 6. decembra, mal doslova plné ruky práce pán v červenom odeve s veľkým bruchom, bielou bradou a s tou najdôležitejšou úlohou - potešiť deti. Za pomocníkov si vzal starostu Martina Zaťoviča a jeho zástupcu Ľuboša Krajčíra.
A veru ich aj potreboval. Spoločne prešli všetky dúbravské materské školy. Za balíčky sa deti Mikulášovi väčšinou poďakovali básničkou, pesničkou alebo niečím originálnym  v škôlkarskom podaní.
Mikuláš sa dal v Dúbravke stretnúť náhodne aj plánovane a na rôznych miestach. Hromadne ho vítali deti 6. decembra podvečer pred Domom kultúry Dúbravka. Tam zavítal aj v sprievode anjela a čerta. Deti tu mali dôležitú úlohu, spoločne s Mikulášom rozsvietili vianočný stromček pred kultúrnym domom.
Pán v červenom neobišiel len škôlky, navštívil napríklad aj hokejistov z HOBA na Zimnom štadióne Harmincova, seniorov v Domove pri kríži.  Tu spojil generácie, za seniormi prišli deti z Materskej školy Cabanova s vianočným pásmom. Stretnúť sa tu dali traja králi, aj Mária s Jozefom.
Na záver „šichty“ zašiel Mikuláš aj do dúbravskej cukrárne.  Náhodným okoloidúcim zazvonil na pozdrav... Vo vzduchu tak bolo cítiť, že Vianoce sa už blížia.                                      
(lum)
Naši škôlkari navštívili prezidenta
Gróf Anton Grasalkovič dal v roku 1760 postaviť nádherný palác, ktorý je dnes pracovným sídlom prezidenta. Na exkurziu sa doň dostali aj deti z Materskej školy na Ožvoldikovej ulici.
Posledný novembrový deň čakal deti z MŠ Ožvoldíkova  pred škôlkou autobus. Zoradili sa do dvojradov, nastúpili a spolu s učiteľkami vyrazili smer centrum mesta. Cieľ cesty prezidentský palác na Hodžovom námestí. Chlapci v sakách, s motýlikmi, vo vestách, dievčatá v šatách, sukniach.  Všetci vyobliekaní, s očakávaniami.
U prezidenta čakala škôlkarov Katarína Hlatká, z odboru protokolu kancelárie Prezidenta SR.
Deti sa dostali do miestnosti, ktorú vidia len v televízií, sedeli za stolom, kde prezident prijíma formálne návštevy, navštívili tiež knižnicu nazývanú aj hnedý salón, kde prebiehajú stretnutia neformálne.
Každý si na pamiatku spravil „prezidentskú“ fotografiu zo vzácnej návštevy. Pre neodkladné pracovné povinnosti sa prezident Andrej Kiska nemohol stretnúť s deťmi, ale tie mu prostredníctvom Kataríny Hlatkej poslali krásne kresby, ktoré mu pripravili. 
Po prehliadke sa vyše tridsať detí vybralo spoločne s učiteľkami na prechádzku do prezidentskej záhrady, ktorá je obľúbeným miestom mnohých Bratislavčanov. Deti z MŠ Ožvoldíkova sú o ďalší zážitok bohatšie, mnohé z nich dokonca motivované stať sa budúcimi „hlavami štátu“.                                     (zm)
Anjeli v galérii, v detských sukniach, rock aj orchester
Nie veľké, nie preplnené a asi ani nie bezchybné, no svojské, miestne, dúbravské. Vianočné trhy mestskej časti spájali od 14. do 16. decembra asi všetko. Rockerov so spevokolom Miestneho odboru Matice slovenskej, seniorov s juniormi, orchester, maľby. Vianočné trhy v Dúbravke  boli pestré, každý si mohol vybrať podľa svojho vkusu, chuti.
Piatok mrazivý, no ešte bez snehu.  Vianočné trhy v Dúbravke sa začali popoludní. Na pódiu pred Domom kultúry sa striedali - orchester 11 hudobníkov s názvom Taste of Brass, Základná umelecká škola Eugena Suchoňa s vianočne ladeným programom a  skupina Tribute band to Frank Sinatra.
Stánky vonku núkali niečo na zahriatie, zahryznutie i prekvapenia, darčeky a vianočné inšpirácie sa dali nájsť aj vo vnútri kultúrneho domu.
Inšpirácie aj v podobe obrazov z piatkovej vernisáže Prvá cesta s anjelmi s vystúpením malých veľkých tanečníkov z Materskej školy Cabanova v galérii.
Programom sprevádzal oba dni  moderátor Juraj Vodila. Divákov v sobotu vítal okrem neho aj sneh a poriaaadnaaaa zimaaaaaa. Na zahratie varené víno, ríbezlák, čajík či medovina, alebo tanec pod pódiom či guľovačka za ním. V pravej zimnej až mrazivej atmosfére pokračovali vianočné trhy.
Popoludnie otvorila detská šou Crazzy Chichi, po nich vystúpil spevokol miestnej Matice slovenskej. Podvečer potom patril spevákom, ktorí sa zviditeľnili v Supestar - Matej Bartko, semifinalista z roku 2018, po ňom Robo Šimko a rocková skupina Massriot.
Spolu so spevákmi a hudobníkmi na pódiu, susedmi či priateľmi pri stretnutí, s rodinou sa dalo na trhoch naladiť na tie najkrajšie sviatky v roku. A to bol aj jeden z cieľov dúbravských vianočných trhov...
Text a foto: Lucia Marcinátová
Vianočné auto prinieslo hudbu, skauti pokoj
Nečakané i očakávané. Hrejivé i poriadne mrazivé. Betlehemské svetlo prišlo v decembri opäť aj do Dúbravky. Priniesli ho dúbravskí skauti 11. zboru Biele delfíny a slávnostne ho odovzdali na Vianočnej jazde mestskými časťami, čiže podujatí, ktoré organizovali Mestská časť Bratislava Dúbravka a Bratislavské kultúrne a informačné stredisko.
Tóny a svetlá v tme, počuť spev, vidno dym, cítiť vôňu punču.  Akýmsi prekvapením v sviatočnom čase  malo byť špeciálne vianočné auto s hudobníkmi a dobrou náladou. V Dúbravke zastalo v Parku Družba, s cieľom priviesť trošku kultúry, hudby a Vianoc priamo k ľuďom, uprostred sídliska.
Najskôr  z auta vystúpili Kuštárovci, ich husličky, spev. Zneli koledy aj detské piesne.  Pred „autopódiom“ skákali a tancovali najmenší.  Po nich zahrala domáca Dúbravanka. Neďaleký Eagles Pubu pripravil niečo na zahriatie. A bolo veru treba, podvečer bol poriadne mrazivý. Zohrial ho symbolicky plameň svetla. Betlehemské svetlo je symbolom pokoja a mieru.
Plamienok Betlehemského svetla sa každoročne pred Vianocami odpaľuje z plamienka horiaceho v Bazilike Narodenia Pána v Betleheme. Plameň Betlehemského svetla roznášajú skauti do miest a obcí po celej Európe a tiež do niekoľkých amerických krajín. Väčšinou býva najskôr letecky dopravené do Viedne, odkiaľ sa ďalej šíri väčšinou po železnici. Slovenskí skauti vynášajú každoročne Betlehemské svetlo dokonca aj na Lomnický štít. Svetielko si odpálil aj starosta Martin Zaťovič. aby odkaz v Dúbravke šíril ďalej. Pre Dúbravčanov bolo  k dispozícií v Dome kultúry Dúbravka a aj na vrátnici miestneho úradu.		                  
(lum)
V rodinnom centre sa viedli reči o reči
Prvá návštevníčka pricestovala až z Modry. Prišla si vypočuť a diskutovať s logopedičkami o vývine reči malých detí. Postupne sa zaplnila učebňa, herňa deťmi aj rodičmi a informáciami z prednášky s názvom Reči o reči.
Nie je pravdou, že keď dieťa do troch rokov nehovorí, je to v poriadku. Ani to, že to dobehne. Ale na druhej strane je pravda, že pre rozvoj reči je dôležité dieťaťu spievať, čítať, učiť riekanky, alebo aj nechať ho samého sa učiť chodiť, bez pavúkov, chodítok. 
Aj prirodzené plazenie, striedanie rúk a nôh prepájanie hemisfér ovplyvňuje reč, komunikáciu dieťaťa. Tieto a podobne zaujímavé a často aj prekvapivé informácie zazneli počas novembrového podvečera v Rodinnom centre Macko na Sekurisovej. 
Rodinné centrum Macko v spolupráci s Komisiou sociálnych vecí a zdravotníctva BSK a Občianskym združením ANTIAGE & Jesenium organizovali prednášku s názvom Reči o reči.  Do rodinného centra prišli odborníčky v danej oblasti, logopedičky v zdravotnom stredisku Saratov v Dúbravke - Mgr. Daniela Hudecová Phd a Mgr. Barbara Trstenská. Podujatie  nadviazalo na prvú prednášku o komunikácii u detí vo veku 3-6 rokov. Teraz sa hovorilo o reči malých detí v ranom veku.

Prvá otázka: Kde je
 „Už šesťtýždňové dieťa dokáže citovo zafarbiť zvuk, hlas,“  viedla prvú časť prednášky Daniela Hudecová. „V 3 či 4 mesiacoch už vie privolávať, v 8 mesiacoch sa dieťa vie pýtať pomocou zraku a okolo 11. mesiaca vznikajú prvé slová, ide o takzvané predrečové štádium.“ 
Odborníčka upozorňovala na dôležitosť spevu aj zafarbenie hlasu.  Prvou otázkou detí býva „kde je?“, prvými predložkami - v, n, do a prvou gramatikou zas množné číslo minulého času.
Deti sa začínajú pýtať okolo 12. – 18. mesiaca, v tom veku pozná dieťa okolo 40 slov, v 24. mesiacoch je to okolo 300 slov.
Pre vývoj reči, komunikáciu a učenie je podľa logopedičky veľmi dôležité práve obdobie do 3 rokov. „Detský mozog nasáva ako špongia.“ 

Oneskorenie či narušenie 
Otázky, jednotlivé prípady, trápenia. Témou podvečera bol aj oneskorený vývin reči, pričom dieťa vývoj buď dobehne alebo prichádza k narušenému vývinu reči, čo sa ukazuje oneskorovaním vo vývine reči o viac než 12  mesiacov.
Logopedičky radili, kedy vyhľadať odbornú pomoc, aj ako stimulovať reč. Ide napríklad o prihováranie sa dieťaťu v rozvitých vetách, komentovaním prostredia, čo robíme, reagovaním na prehovory dieťaťa – zopakovať, vyprovokovať vokalizáciu, rozširovať výpoveď dieťaťa -  keď povie havo, treba pridať napríklad veľký havo.
Odborníčky hovorili aj o dosť neznámom probléme, ktorý vzniká u malých detí, takzvaných krikľúňov a riziku vzniku uzlíkov na hlasivkách. Hyperkinetická dysfónia alebo nadmerné zaťaženie, dieťa má zvýšené napätie krčného svalstva aj náplne krčných žíl.  
Problémy a informácie známe aj neznáme zneli v rodinnom centre. Otázok bolo veľa, diskusia živá. Na záver sa priestorom šíril pocit, že prednáška splnila to hlavné – pomôcť nejednému rodičovi a dieťaťu pochopiť, hovoriť, dorozumieť sa. Lebo práve na tom záleží.    
Lucia Marcinátová
Kedy kontaktovať logopéda v ranom veku
• Po narodení – predčasne narodené deti alebo deti so sluchovým postihnutím.
• Po prvom roku  – nenadväzuje zrakový kontakt, málo vokalizuje, neprítomne napodobňuje džavotanie.
• Po 24. mesiaci – nemá potrebu komunikovať, používa menej ako 10 zrozumiteľných slov, netvorí dvojslovné kombinácie, reč je nezrozumiteľná aj pre blízkych.
• Po 36. mesiaci – netvorí jednoduché vety, nepoužíva žiadne predložky, gramatiku, má chybnú výslovnosť hlások, má celkovo nezrozumiteľnú reč.
Nikdy nie je neskoro vidieť život farebne
Možno poznáte alebo máte v rodine seniora, ktorý zvykne vravievať: „Dnešná mládež to nemá vôbec jednoduché.“ S týmito slovami súhlasí  aj doc. PhDr. Eva Poliaková, CSc. a hovorí: „Deti majú všetko po čom túžia, no chýba im to najpodstatnejšie – pocit istoty a lásky.“
Práve o nedostatku lásky, porozumenia, (ne)obyčajných fyzických prejavov, akými sú objatia, bozky či možnosť vyplakať sa blízkej osobe na ramene, sme posledný novembrový štvrtok debatovali na prednáške prioritne určenej pre seniorov, ktorú organizovali Miestny spolok Slovenského Červeného kríža v Dúbravke a Rada seniorov Dúbravky. Prednáška, ktorá témou zaplnila Oranžovú sálu Domu kultúry Dúbravka, niesla názov Stratégia života v seniorskom veku. Prednášajúcou bola doc. PhDr. Eva Poliaková, CSc. z Katedry psychológie a patopsychológie Pedagogickej fakulty UK.
O tom, že téma zaujala, svedčila nielen hojná účasť, ale i záverečná diskusia s odborníčkou. Mnohí z účastníkov priznali osobné skúsenosti, hovorilo sa o chýbajúcom sebavedomí, deficite životnej energie aj o naštrbených vzťahoch v rodine.
Ignorujeme zdanlivé detaily
Mnohí zabúdame, že na maličkostiach záleží, veď stretnutia s priateľmi a aktívny sociálny kontakt sú výbornou prevenciou pred Alzheimerovou chorobou a aj pred vznikom demencie. Samotná chôdza je zas najprirodzenejšia pohybovou aktivitou a objímanie tým najkrajším spestrením dňa.
Je dôležité poukazovať na fakt, že dnešným mladým ženám rapídne klesá sebaúcta, školáci objímajú svojich učiteľov, pretože podobných gest sa im doma nedostáva. Málo mladých ide za svojimi snami a úprimne verí, že ich naozaj dosiahne. 

Pokračujeme aj v budúcom roku
Každé obdobie života má predsa svoje čaro, seniorský vek nevynímajúc. Sme šťastní, že ako jedna z mála mestských častí obyvateľov inšpirujeme a učíme ich napríklad akceptovať generačné rozdiely, dávať deťom i vnúčatám potrebnú dávku lásky, vychovávať z nich spokojných, samostatných a pokorných jedincov.
Pani docentka Poliaková prítomných ubezpečila, že podobné, optimistickejšie nastavenia nesúvisia s vekom. Nikdy nie je neskoro vidieť život farebne, krajšie, veselšie a prijať ho so všetkými úskaliami, ktoré nám prináša.
Nikdy nie je neskoro naučiť sa pracovať s emóciami, akceptovať ich ako základnú a nenahraditeľnú výbavu človeka a aj vďaka tomu mať pohodovejší život.
Danka Šoporová
Dežo Ursiny - Slávme stále, je čo!
Prišlo pozvanie od Jakuba Ursinyho, v myšlienkach ožilo jesenné podujatie Spomienka na Deža na Fedákovej, a najmä na odkaz Deža Ursinyho, slovenského hudobníka, dramaturga, umelca, Dúbravčana. A Dúbravka bola zastúpená početne. Známe tváre vo vstupnej hale, v hľadisku a aj medzi tvorcami filmu  Dežo Ursiny 70. Dúbravčan Ján Meliš bol jeho hlavný kameraman. Na Luciu prebehla slávnostná premiéra filmu, záznamu koncertu k 70. narodeninám Deža Ursinyho.
Na pódiu tvorcovia filmu –  režiséri Maroš Šlapeta, Matej Beneš a syn Jakub Ursiny, ktorý dal veci do pohybu  a zorganizoval „oslavu“ Dežovej nedožitej 70tky – koncert 4. októbra 2017. O rok neskôr presne 13. decembra krstili v Kine Lumière DVD z tohto koncertu. 
Nelial sa šampus, ani voda, „najlepšie ho pokrstíme pozretím,” znelo v kinosále.
Sláčiky, muzikál a piesne
Na plátne sa tak objavili známe tváre hudobníkov, zaznela hudba. Film vznikol v spolupráci s RTVS a je 62-minútovým záznamom z koncertu k 70tke. Ten mal tri časti a jeho dramaturgia bola postavená na priereze Dežovej tvorby.
V prvom bloku zazneli skladby v úpravách pre sláčikové Moyzesovo kvarteto, v druhom sa predstavil muzikál Peter a Lucia na libreto Alty Vášovej, s textami Jána Štrassera a v treťom zaznel prierez tvorby Deža Ursinyho, od najstarších piesní až po tie z posledného obdobia. 
Na pódiu sa striedali Dorota Nvotová, Kamil Mikulčík, Sisa Fehérová, Tomáš Sloboda, Vladislav Šarišský, Marian Slávka, Filip Hittrich, Valér Miko, Peter Bulík, Vlado Nosáľ, Lenka Molčányiová  a zneli piesne Let’s make a summer aj Tisíc izieb,  Tvár v zrkadle,  Modrý vrch aj Príbeh.

Oslavujme stále!
Príbeh, ktorý nekončí. Príbeh Deža, príbeh tvorby, hudby.  Žije aj na Fedákovej ulici v Dúbravke, kde umelec dlhé roky býval, tvoril, venčil psa Havrana a v roku 1995 aj zomrel.  V septembri tu pribudol pamätník Listovanie od sochárky Miry Podmanickej.
Odhalenie sprevádzal koncert, akcia. Iniciátor Juraj Štekláč a Dúbravské noviny ju podobne ako pamätník zorganizovali v posledný týždeň Dežovej nedožitej sedemdesiatky. Aby sa „oslávilo“, aby sa vedelo...
„Dežove narodeniny sa začali vždy oslavovať niekedy tak koncom septembra a skončilo to pred Vianocami,“ pripomenul Ivan Štrpka, Dežov priateľ, textár a spoluautor jeho hudobných projektov, básnik, Osamelý bežec.
„Tak oslavujme stále, je čo!“ hovorí aj text na obale DVD nového filmu – záznamu koncertu, jeho premietanie v kinách sa už začalo...
Lucia Marcinátová
Kráčalo sa po schodoch, aj milovalo v daždi
Richard ako predskokan a Richard ako hlavná hviezda. Červená sála Domu kultúry Dúbravka vypredaná a naplnená. Najskôr na pódiu Rišo Chovan so skupinou Horehigh, po nich už Richard Müller s 11 skvelými muzikantmi. Do Dúbravky prišli s jedinečným a jediným Vianočným koncertom v tomto roku.
Niekoľko schodíkov v červenej sále Domu kultúry Dúbravka a na zemi krížik, značka lepiacou páskou. Míňame ju, až neskôr pochopíme, čo znamenala.
Počas koncertu na nej stála Zuzana Mikulcová, jedna z troch speváčok, ktoré sprevádzali Richarda Müllera na jeho vianočnom koncerte. Zo schodov znela pieseň Rieka.
Richard Müller sa na koncerte obzrel do minulosti, zaspomínal.  Hovoril o Jarovi Filipovi, s ktorým nahrávali od roku 1994 v nezvratnom tempe. Za päť rokov vydali štyri CD. „Za niekoľko mesiacov sme nahrali asi 60 piesní, bolo to šialené,“ spomínal Rišo.
Jara Filipa bolo cítiť napríklad pre neho v typickej kompozícii a piesni Cigaretka na dva ťahy či v  tempe Milovania v daždi.
Vypredaný kultúrny dom spieval pieseň skupiny Banket, ktorá vznikla okolo Riša Müllera v roku 1984, a v myšlienkach kráčal Po schodoch, znelo i kultové Baroko aj novšie skladby z posledného albumu 55.
„Milujme sa. Bez cenzúry. Nemusíme ani zhasnúť. Posledný raz. Bude prvý. Milujme sa prosím. Na smrť...“
Pieseň Milovanie na smrť otvorila celý koncert, uzavrela ju skladba Štěstí je krásna věc z dielne Michal Horáček a Petr Hapka. Uzavrela večer s Richardom, spevákom mnohých podôb, albumov, piesní, so svojským výrazom a jedným, jediným vianočným koncertom, ktorý bol práve u nás v Dúbravke. V tretiu adventnú nedeľu zaželal Richard  Müller Dúbravčanom pokojné sviatky...
Text a foto: Lucia Marcinátová
Bronz pri premiére v druhej lige
Dúbravský bedmintonový klub bude mať v budúcej sezóne svoje družstvá aj v tretej a štvrtej lige  
V polovici júla uplynuli len štyri roky od založenia Dúbravského bedmintonového klubu (ďalej len DBK). Súťažne ako družstvo začal v štvrtej lige, kde pôsobil dva roky, potom postúpil do tretej, o rok do druhej a tam ako nováčik skončil v minulom roku na vynikajúcom treťom mieste. DBK mal v štvrtej lige ďalšie dve družstvá, z ktorých si jedno suverénne vybojovalo postup do tretej ligy.   
V budúcom roku bude tak mať DBK svoje miešané družstvá v druhej, v tretej i v štvrtej lige.
Po  volejbalistkách, hokejistoch a futbalistkách je bedminton ďalší šport, ktorý úspešne reprezentuje Dúbravku. „Ako nováčik sme si za cieľ pred štartom druhej ligy dali udržať sa. Prvé kolo nám ale naznačilo, že by sme mohli bojovať aj o popredné priečky. Konečné tretie miesto hodnotíme ako veľmi dobré. Škoda, že nás postihla počas súťaže maródka. Myslím si, že inak by sme skončili ešte o priečku vyššie,“ povedal nám zakladateľ a predseda klubu Vladimír Uhrín, stále aktívny hráč.
„Základom nášho umiestenia bol bojovný výkon celého družstva a to, že sme boli skvelá partia. Najväčšou oporou boli určite naše dievčatá Jana Marková, Lucia Vojteková a hosťujúca Veronika Kesslerová z SC Pohoda Trnava. Z mužov by som najviac vyzdvihol výkon hosťujúceho Lukáša Konáreka, ktorý k nám prišiel predovšetkým ako hráč do štvorhier, no pomohol aj v dvojhre,“ dodal predseda DBK.                                                                                     
O bronz v druhej lige sa zaslúžili títo hráčky a hráčky: Alex Chudíc, Roman Pardupa, Boris Brozman, Martin Vonšák, Vladimír Uhrín, Vladimír Režný, Lukáš Konárek, Matej Andraščík, Lucia Vojteková, Veronika Kesslerová a Jana Marková.                                                                    
Ako spomíname vyššie, úspešnú sezónu má za sebou aj rezerva DBK. Pod vedením Mateja Mošovského si družstvo dalo za cieľ postúpiť do tretej ligy. Štvrtá liga bola dlhá a náročná. Nakoniec sa im to podarilo. O postup sa zaslúžli tieto hráčky a hráči: Svetlana Švecová, Alžbeta Ivanovičová, Barbora Viestová, Vladimír Režný, Peter Hargaš, Tomáš Víglašský, Matej Mošovský a Vladimír Uhrín.                                                                                     
Dúbravský bedmintonový klub má momentálne 39 registrovaných hráčov, z toho je deväť žiakov. Bedmintonový krúžok navštevuje asi 20 detí. Zatiaľ jedinou reprezentantkou, a to v kategórii do 19 rokov je Lucia Vojteková, ktorá bola vyhlásená za športový talent Dúbravky za rok 2017. Podľa Uhrína je predpoklad, že čoskoro sa do reprezentácie dostane ďalší hráč DBK.                                                                                                                                                 
Členovia klubu sa dokázali presadiť aj v súťažiach jednotlivcov, hlavne Lucia Vojteková. Na majstrovstvách Slovenska v kategórii do 19 rokov získala striebro v ženskej štvorhre a bronz v miešanej štvorhre. Úspešne si počínal na šampionáte do 15 rokov Timun Gunda, keď získal bronz v dvojhre i v miešanej štvorhre.
„Rád by som poďakoval hráčom všetkých troch družstiev za predvedené výkony. Hodnotím sezónu 2018 ako veľmi úspešnú. V budúcom roku sa predstavíme v troch súťažiach a sezóna bude určite veľmi zaujímavá pre každé družstvo. Taktiež by som chcel veľmi poďakovať Eve Chudícovej, Mirke Zobelovej a Kristíne Janecovej za materiálnu podporu DBK,“ poznamenal Vladimír Uhrín.   
J. Petrovský
Oslava športu v jednotke
Posledný  novembrový piatok sa v Dennom centre 1. uskutočnilo milé a veľmi zaujímavé posedenie pod názvom Oslava športu DC/1. Seniori z tohto denného centra získali v tomto roku veľa medailových umiestnení v rôznych športoch a to bol dôvod, aby sa im samospráva DC/1 poďakovala a poblahoželala k ich  tohtoročným úspechom.  
Seniorov prišli pozdraviť starosta Martin Zaťovič s manželkou Zdenkou, vicestarosta Ľuboš Krajčír, poslanci Branko Semančík, Juraj Štekláč, Mária Belicová a koordinátorka Rady seniorov Zuzana Marková. „Každý medailista si mohol na posedenie priviesť i svojho partnera a pozvali sme aj našich seniorov, ktorí síce nešportovali, ale pravidelne na športoviskách povzbudzovali svojich kolegov,“ povedala nám predsedníčka samo-
správy Magdaléna  Klčová, spolu s Ruženou Masarovichovou hlavné organizátorky podujatia.                                                                                                                                                                                
Na stolnotenisovom turnaji medaily ešte nezískali, ale na olympiáde seniorov už áno. Zlato získala Zd. Bestenreinerová, striebro Š. Bajteková a M. Klčo. Peknú zbierku medailí získali v bowlingových súťažiach. Družstvo DC/1 (T. Vizínová, Š. Bajteková, M. Mizner, P. Bellay, J. Petrovský, Zd, Bestenreinerová, A. Dosoudilová a M. Klčo) s náskokom triumfovalo v prvom ročníku Dúbravskej bowlingovej ligy seniorov. V dlhodobej súťaži v nej u žien bola najlepšia T. Vízínová a u mužov J. Petrovský pred P. Bellayom.
Majstrovstvá Dúbravky v bowlingu jednotlivcov vyhral u mužov M. Mizner pred P. Belayom. Triumfovali aj v súťaži denných centier v petangu. O prvenstvo sa zaslúžili Š, Bajteková, A. Dosoudilová a P. Frešo. Na posedení ocenili aj družstvo, ktoré reprezentovalo v kvíze seniorov pod názvom Dúbravka moja. Denné centrum 1. v zložení M. Pavlakovičová, E. Lauková a P. Mikletič bolo najlepšie.
„Vysoko oceňujem nápad zorganizovať takéto podujatie, zrejme prvé svojho druhu medzi seniormi. Bolo to pripravené na vysokej úrovni a naozaj a ako povedali aj ďalší hostia na čele so starostom, všetci sme sa cítili medzi nimi veľmi dobre,“ tlmočil svoj názor Branko Semančík, predseda komisie športu, ktorý sa pravidelne zúčastňuje všetkých športových podujatí seniorov a pomáha ich aj organizovať. Milú akciu zakončili spevom pri harmonike Jara Zelenku.
Peter Jozefovič
Susedia viedli súboje na čiernobielych šachovniciach
Šachový klub Dúbravan v spolupráci s Centrom rodiny na Bazovského ulici už po štvrtýkrát zorganizovali Susedský šachový turnaj.  Zúčastniť sa ho mohli predovšetkým neregistrovaní hráči z Dúbravky ako aj registrovaní hráči v Slovenskom šachovom zväze s výkonnostným ELOM do max. 2000.    
Susedský šachový turnaj sa hral na päť súťažných kôl s časovým limitom na partiu desať minút pre každého hráča. Celkovo osemnásť zúčastnených hráčov rôznych vekových skupín navzájom zviedlo ostré súboje na čiernobielych šachovniciach. Víťazom turnaja sa stal Ján Duraj s plným počtom bodov 5, na druhom mieste sa umiestnil Radomír Lička s počtom bodov 4 obaja z ŠK Dúbravan a na treťom mieste sa umiestnil Tomáš Buzinger s počtom bodov 3,5 ako neregistrovaný hráč.
Verím, že aj na budúci rok sa bude môcť už po piatykrát zopakovať tento obľúbený Susedský šachový turnaj v Dúbravke a zúčastní sa ho ešte väčší počet šachistov ako tohto roku, priestor je na to kapacitne pripravený, až pre štyridsiatich hráčov.
Tomáš Buzinger
Výsledkový servis
□ HOKEJ          
● 1. LIGA JUNIOROV (U20), základná skupina, 13. kolo: HK Ružinov - HOBA Bratislava 1:8. 14. kolo: HK Ružinov - HOBA Bratislava 3:6. 15. kolo: HOBA Bratislava – HK Gladiators Trnava 2:4. 16. kolo: HOBA Bratislava – HK Gladiators Trnava 4:3 pp. 19. kolo: HOBA Bratislava – Považská Bystrica 5:4. 20. kolo: HOBA Bratislava – Považská Bystrica 5:4. Priebežné poradie: 1. HOBA Bratislava  43,... 6. HK Ružinov 7.                
● 1. LIGA DORASTU K-CLASSIC (U18) – 15. kolo: HOBA Bratislava – MHK Dubnica nad Váhom 2:7. 16. kolo: HOBA Bratislava – MHK Dubnica 4:5. 19. kolo: HK Havrani Piešťany - HOBA Bratislava 3:2. 20. kolo: HK Havrani Piešťany - HOBA Bratislava 1:4.  Konečné poradie po základnej časti: 1. Gladiators Trnava 36,... 4. HOBA Bratislava 18, 5. HK Havrani Piešťany 4. Nadstavbová časť A,  1. kolo: HK Iskra Partizánske - HOBA Bratislava 2:5. 2. kolo: Partizánske - HOBA Bratislava 1:3. Priebežné poradie: 1. Gladiators Trnava 6, 2. HOBA Bratislava 6,... 8. MHC Nové Zámky 0.
● LIGA KADETOV, regionálna skupina západ (9. ŠHT, U15) – 10. kolo: HC ŠKP Bratislava-SR ženy – HOBA Bratislava 3:2. 11. kolo: HOBA Bratislava – HK Ružinov 6:1. 12. kolo: MHKM Nitra - HOBA Bratislava 1:3. 13. kolo: HOBA Bratislava – Slovan Bratislava 1:6. Priebežné poradie: 1. Slovan Bratislava 17,... 5. HOBA Bratislava 8, 7. HC ŠKP Bratislava-SR ženy 4.
● 1. LIGA, STARŠÍ  ŽIACI (8. ŠHT, U14), Región západ, základná skupina – 11. kolo: HOBA Bratislava – Hamikovo Hamuliakovo 4:2. 12. kolo: Slovan Bratislava - HOBA Bratislava 1:2. 13. kolo: HKL Bratislava - HOBA Bratislava 1:7. 14. kolo: HOBA Bratislava – voľný žreb. Konečné  poradie po základnej časti: 1. Slovan Bratislava 21, 2. HOBA Bratislava 20,... 7. HK Ružinov 0.                                                                    
● 1. LIGA, STARŠÍ  ŽIACI (7. ŠHT, U13), Región západ, základná skupina – 11. kolo: HOBA Bratislava – Hamikovo Hamuliakovo 2:5. 12. kolo: Slovan Bratislava - HOBA Bratislava 7:2. 13. kolo: HK Senica - HOBA Bratislava 3:12. 14. kolo: HOBA Bratislava – voľný žreb. Konečné  poradie po základnej časti: 1. Slovan Bratislava 24,... 3. HOBA Bratislava  16, 7. HK Senica 1.
● 1. LIGA, MLADŠÍ  ŽIACI (6. ŠHT, U12), Región západ, základná skupina – 11. kolo: Hamikovo Hamuliakovo – HOBA Bratislava 9:4. 12. kolo: HOBA Bratislava – Slovan Bratislava 5:3. 13. kolo: HOBA Bratislava – HK Senica 4:2.  14. kolo: HOBA Bratislava – voľný žreb. Nadstavba TOP 6 - 1. kolo: Slovan Bratislava – HOBA Bratislava 8:3.
● 1. LIGA, MLADŠÍ  ŽIACI (5. ŠHT, U11),  Región západ, základná skupina – 11. kolo: Hamikovo Hamuliakovo – HOBA Bratislava 2:7. 12. kolo: HOBA Bratislava – Slovan Bratislava 6:6. 13. kolo: HOBA Bratislava – HKL Bratislava 7:3. 14. kolo: HOBA Bratislava – voľný žreb. Nadstavba TOP 6 - 1. kolo: Slovan Bratislava – HOBA Bratislava 5:7.

□ VOLEJBAL
● 1. LIGA JUNIORIEK, skupina západ – 6. kolo: ŠVK Pezinok - ŠŠK Bilíkova Gymnázium Bratislava 2:3 a 0:3. 7. kolo: ŠŠK Bilíkova Gymnázium Bratislava – UKF Nitra 3:0 a 3:0. 8. kolo: COP Volley Nitra A - ŠŠK Bilíkova Gymnázium Bratislava 1:3 a 1:3. Priebežné poradie: 1. Palas Levice 40, 2. ŠŠK Bilíkova Gymnázium Bratislava 39, 3. VM Senica 36,... 11. Trnava 1.
● M- SR MO KADETIEK, oblasť Bratislava – skupina A, 7. kolo: ZK IMA VK Bratislava - ŠŠK Bilíkova Gymnázium Bratislava A 0:3 8. kolo: ŠŠK Bilíkova Gymnázium Bratislava A – VK GAB Senec 3:0. 9. kolo: VK Slávia UK Dráčik B - ŠŠK Bilíkova Gymnázium Bratislava A 0:3. Skupina B, 7. kolo: ŠŠK Bilíkova Gymnázium Bratislava B –VK Slávia UK Dráčik A 0:3. 8. kolo: ŠVK Pezinok - ŠŠK Bilíkova Gymnázium Bratislava B 3:0. 9. kolo: ŠŠK Bilíkova Gymnázium Bratislava B - VK Slávia UK Dráčik C 3:0.
● M-SR STARŠÍCH ŽIAČOK, oblasť Bratislava, 6. kolo: ŠŠK Bilíkova Gymnázium Bratislava A – ŠK Hamuliakovo 3:0 a 3:0, ZK IMA VK Bratislava - ŠŠK Bilíkova  Gymnázium Bratislava B 3:0 a 3:0. 7. kolo: ŠŠK Bilíkova Gymnázium Bratislava B – ŠŠK Bilíkova Gymnázium Bratislava A 0:3 a 0:3. 8. kolo: VK Slávia UK Dráčik A - ŠŠK Bilíkova Gymnázium Bratislava B 3:0 a 3:0, ŠŠK Bilíkova Gymnázium Bratislava  A - VK Slávia UK Dráčik C 3:0 a 3:0. 8. kolo: ŠŠK Bilíkova Gymnázium Bratislava B - ŠŠK VIVUS Bratislava 0:3 a 1:3, ŠŠK Bilíkova Gymnázium Bratislava A – voľný žreb.

□ BEDMINTON
● 2. LIGA MIEŠANÝCH DRUŽSTIEV, skupina západ, 4. kolo: RODON Klenovec – Dúbravský bedmintonový klub (DBK) 4:4, BK Mi Trenčín – DBK 8:0, DBK – BKR Púchov 5:3. Konečné poradie: 1. BK Mi Trenčín 20, 2. RODON Klenovec 15, 3. DBK 13,... 8. HK Filozof Bratislava 0.

□ FUTSAL
● 2. SLOVENSKÁ LIGA MUŽOV, región Bratislava, 7. kolo: Katenačo Dúbravka – Relax 2:10. 8. kolo: Semic Bratislava - Katenačo Dúbravka 12:2. 9. kolo: Katenačo Dúbravka – ŠK Danubit Wild Boyos 3:16. Priebežné poradie: 1. ŠK Slovan Bratislava B 27,... 15. Katenačo Dúbravka 4, 16. Matadors 2.  

□ FUTBAL                                                                                                                                               
ZIMNÁ HALOVÁ LIGA – STARŠÍ ŽIACI (roč. nar. 2004 a mladší) - O pohár predsedu BSK,  A skupina – 1. kolo: FKP Dúbravka A – MŠK Iskra Petržalka 2:3, 2. kolo: SFC Kalinkovo - FKP Dúbravka A 7:3. Priebežné poradie: 1. SFC Kalinkovo 6,... 5. FKP Dúbravka 0, 8. OŠK Slovenský Grob 0. B skupina – 1. kolo: FKP Dúbravka B –FC Slovan Modra 2:3. 2. kolo: FKP Dúbravka B – ŠK Vrakuňa 0:10. Priebežné poradie: 1. MŠK Senec 6,... 8. FKP Dúbravka 0.
● ZIMNÁ HALOVÁ LIGA –MLADŠÍ ŽIACI (roč. nar. 2006 a mladší) - O pohár predsedu BSK, B skupina- 1. kolo: FKP Dúbravka – MFK Záhorská Bystrica 3:7, 2. kolo: FC Slovan Modra - FKP Dúbravka B 2:2. Priebežné poradie: 1. ŠK Vrakuňa 6,... 4. FKP Dúbravka 1, 5. MŠK Senec 0. D skupina – 1. kolo: FKP Dúbravka A – voľný žreb. 2. kolo: FKP Dúbravka A – MFK Rusovce 4:3. Priebežné poradie: 1.MŠK Iskra Petržalka 3,... 3.FKP Dúbravka 3, 5.MFK Rusovce 0.                                             (jop)